Pengikut wajib pastikan pemimpin di jalan lurus

Tanggungjawab perlu digalas dengan amanah dan teliti. Peluang menggapai cita-cita lebih terjamin sekiranya pemimpin mempunyai iltizam, kesungguhan dan kesabaran tinggi. Mustahil untuk berjaya dan menempa kegemilangan sekiranya pemimpin leka dan alpa menjalankan amanah.

Pemimpin juga perlu memiliki gabungan empat ciri utama, iaitu kekuatan kemahiran dan kompetensi bersesuaian (qawiy); beramanah serta berintegriti (amin); mampu memelihara (hafiz); serta berilmu, pengetahuan dan bijaksana (alim).

Bagaimana pula kepengikutan? Aspek kepengikutan jarang dibincangkan hingga kalimah itu janggal dan asing. Hakikatnya, setiap pemimpin dipilih, dilantik dan dilatih dalam kalangan pengikut berkebolehan, setia serta berkelayakan.

Setiap pemimpin hari ini sebenarnya pengikut kepada barisan kepemimpinan yang lebih tinggi kedudukan hierarkinya. Malah, tidak ada pemimpin jika tiada pengikut bersamanya.

Pengikut boleh mengambil kedudukan sama ada menjadi pengikut positif atau negatif. Kepengikutan positif merujuk sikap konstruktif dan membina yang sentiasa ditonjolkan apabila memberikan persetujuan ataupun bantahan kepada keputusan dibuat pemimpin. Ia bukan membabi buta dan taasub semata-mata.

Kepengikutan negatif dapat dilihat melalui bantahan dan desakan pengikut yang mengancam pemimpin serta sanggup meruntuhkan apa sudah terbina dengan baik.

Termasuk juga dalam kepengikutan negatif ini, sikap mendiamkan diri dan tidak bersuara untuk menyanggah pemimpin yang membuat keputusan salah, kurang tepat serta boleh merugikan.

Sebenarnya kepemimpinan dan kepengikutan mempunyai hubungan dinamik saling melengkapi. Apabila menelusuri sejarah hidup pemimpin ulung dunia, kita dapati mereka dikelilingi pengikut setia mendukung aspirasi.

Kedua-dua pihak ibarat cermin pantulan, saling bergantungan antara satu sama lain. Dalam kalangan pengikut setia, muncul pemimpin baharu yang bakal mewarisi legasi dan kegemilangan organisasi.

Profesor pengurusan perniagaan, Warren Bennis pernah menyatakan, “Semakin mendalam saya mengkaji pemimpin berkesan, semakin saya meyakini betapa kita tidak menghargai peranan penting kepengikutan yang berkesan selama ini.”

Keberkesanan pemimpin perlu diukur daripada keupayaannya mendidik, melatih dan menghasilkan pengikut berkesan. Itu mungkin naratif klise yang kerap didengari, tetapi peranan dimainkan pengikut berkesan sangat penting dan kritikal untuk mewarnai corak kepimpinan yang akan dipamerkan pemimpin.

Apabila pengikut mampu dan berani menyampaikan teguran membina serta muhasabah kepada pemimpin, akan wujud proses timbang tara yang memandu arah kepemimpinan kepada kesejahteraan.

Keseimbangan antara pemimpin membuka ruang luas untuk dimuhasabah dan ditegur kesilapannya dengan kewujudan golongan pengikut berani menegur kesalahan pemimpin dengan penuh hikmah dan bijaksana. Ia resipi kejayaan manusia dan organisasi.

Konsep syura, ukhuwah mantap dan disiplin tinggi mengikat pemimpin dengan kumpulan pengikutnya, ibarat aur dengan tebing – saling memperkuat.

Sejarah menyaksikan kehebatan dinamik kepemimpinan dan kepengikutan yang ditonjolkan Khulafa al-Rasyidin yang menerima didikan terus Nabi Muhammad SAW.

Ucapan sulung Sayidina Abu Bakar RA ketika dilantik sebagai khalifah pertama, beliau menegaskan, “Wahai manusia, sesungguhnya aku dipilih sebagai pemimpin kamu, padahal aku bukan orang terbaik antara kamu. Jika aku berbuat baik, sokonglah aku. Jika salah, luruskanlah aku.”

“Benar ialah amanat dan bohong adalah khianat. Orang lemah antara kamu adalah orang kuat di sisiku hingga aku mengembalikan haknya kepadanya dengan izin Allah SWT. Orang kuat antara kamu adalah orang lemah di sisiku, sehingga aku mengambil hak untuk yang lemah daripadanya dengan izin Allah SWT.”

Abu Bakar menggalas amanah kepemimpinan dengan penuh tawaduk. Beliau meminta pengikutnya sentiasa memerhatikan tingkah laku dan perbuatannya. Beliau mengingatkan tanggungjawab utama pengikut adalah memastikan pemimpin sentiasa berada atas jalan lurus dan benar.

Selanjutnya, keadilan sosial ialah agenda utama kepemimpinan beliau apabila orang lemah sentiasa terbela dan orang kuat tidak dibiarkan menindas serta menzalimi golongan lemah.

Malah, seorang lelaki memperingatkan khalifah kedua, Sayidina Umar al-Khattab RA: “Bertakwalah kepada Allah, wahai Umar!” Salah seorang hadirin membantah, “Berani kamu berkata demikian kepada Amirul Mukminin!” Namun Umar menjawab: “Tiada kebaikan bagi kamu (sebagai pengikut) jika kamu tidak menyatakan pesananmu dan tiada kebaikan bagi kami (sebagai pemimpin) jika kami enggan mendengar pesanan itu.”

Setiap ahli masyarakat sama ada pemimpin atau pengikut harus melaksanakan tanggungjawab dan amanah untuk memastikan setiap pihak berada atas landasan benar demi kesejahteraan.

Prof Datuk Dr Harlina Halizah SirajAhli Dewan Perwakilan NasionalPertubuhan IKRAM Malaysia

*Artikel ini telah diterbitkan dalam akhbar Berita Harian

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Pengasuhan digital kawal penggunaan gajet anak-anak

“Ibu bapa perlu ada ilmu bagaimana untuk mengendalikan anak-anak dalam dunia digital,” kata AJK Malaysians Against Pornography (MAP), Nik Fatma Amirah Nik Muhamad.

Tambahnya dalam Sembang Bernas ‘Seimbang Untuk Sejahtera’ sempena Hari Wanita Sedunia 2020, pengasuhan digital merupakan pola pendidikan yang baru kepada anak-anak bagi mewujudkan keseimbangan dalam penggunaan gajet.

Jelasnya, ia bertujuan menerapkan nilai-nilai diri yang kepada anak-anak semasa menggunakan gajet seperti jujur, amanah, menghormati orang lain, menjaga aurat dan sebagainya.

“Contohnya jujur dengan mak ayah, jika tertengok bahan lucah, kena beritahu mak ayah, mereka akan tutup gajet tersebut,” ujarnya.

Menurutnya ibu bapa perlu mendidik anak-anak nilai menghormati orang lain di dunia siber seperti tidak melakukan buli siber, mencaci, memalukan orang, menghina dan lain-lain.

“Ibu bapa perlu ajar anak-anak penjagaan aurat, bukan fizikal saja tapi juga di dunia maya, jangan mudah nak kongsi gambar tidak tutup aurat, seksi,” tegasnya.

Tambahnya lagi, ibu bapa perlu menjadi contoh dalam penggunaan gajet dan menunjukkan ‘role model’ yang baik dalam penggunaan media sosial.

Nik Fatma turut menggariskan tujuh langkah oleh ibu bapa dalam pengasuhan digital iaitu komunikasi yang jelas, menimba ilmu digital, ‘parental control’, peraturan penggunaan gajet, mengikuti media sosial anak-anak, ‘explore’ penggunaan gajet bersama-sama dan menjadi contoh baik dalam penggunaan digital.

Sesi Sembang Bernas di Alamanda, Putrajaya pada Khamis membincangkan peranan NGO seperti MAP, Suri Rumah Rahmah (SRR) dan Persatuan Penulis Isu-isu Wanita Nasional (PENAWAN) dalam mewujudkan keseimbangan dalam keluarga, kerjaya dan kehidupan ke arah kesejahteraan.

Selain Nik Fatma, panelis lain yang hadir ialah Pn Nurul Huda (Pengerusi SRR) dan Pn Ir Endok Sempo (Pengerusi PENAWAN) dengan moderator Prof Madya Dr Norhasmah Sulaiman, Timbalan Ketua Wanita IKRAM Selangor.

Video penuh Sembang Bernas: ‘Seimbang Untuk Sejahtera’: http://bit.ly/seimbang-sejahtera


Angka global Covid-19 lepasi 106 juta kes

Amerika Syarikat kekal negara paling teruk terjejas dengan lebih 26.98 juta kes, diikuti India dengan 10.82 juta kes dan Brazil dengan lebih 9.44 juta kes, manakala negara yang melebihi angka 3 juta kes ialah United Kingdom, Rusia dan Perancis.

Selain itu, negara dalam lingkungan 300,000 hingga 500,000 kes termasuk Maghribi, Austria, Serbia, Jepun, Hungary, Arab Saudi, Jordan, Panama, Emiriah Arab Bersatu dan Lubnan. Negara lain merekodkan angka positif antara 100,000 dan 300,000 kes termasuk Malaysia.

Ketua Pengarah Kesihatan, Tan Sri Noor Hisham Abdullah berkata, sebagaimana negeri-negeri lain di Pantai Timur, terdapat peningkatan mendadak kes COVID-19 selepas 7 Disember 2020.

“Tujuh kluster yang berpunca daripada pergerakan rentas negeri ke Pahang di antara 7 Disember 2020 hingga 6 Februari 2021 ialah Kluster INTEN, Kluster Semambu, Kluster Tembok Mempaga, Kluster Rantau Lada, Kluster Bukit Gelugor, Kluster Sawmill Luit dan Kluster Kampung Bukit Lada.”

“Manakala peningkatan kes baharu penularan tempatan menunjukkan telah berlaku transmisi dalam komuniti di negeri ini,” ujarnya ketika meluangkan masa melakukan lawatan kerja rasmi ke Crisis Preparedness and Response Centre (CPRC), Jabatan Kesihatan Negeri Pahang.

Menurutnya, pematuhan kepada SOP oleh semua pihak tanpa mengira kedudukan adalah amat penting dalam memutuskan rantaian jangkitan virus COVID-19.

“Patuhlah kepada SOP sebagai normal baharu. Bersama-samalah kita melindungi diri kita, keluarga kita dan komuniti kita,” sarannya.

Berikutan itu juga, KKM menasihati orang ramai agar terus mematuhi saranan serta nasihat-nasihat kesihatan yang sering ditekankan iaitu mengelakkan 3S (Sesak, Sempit dan Sembang Dekat) dan mengamalkan 3W (Wash, Wear & Warn).

“Semoga dipermudahkan segala urusan menentang Covid-19. Pasangkan niat kerana Allah SWT dan ikhlaskan hati serta berusaha bersungguh-sungguh sebelum bertawakal kepada yang Maha Esa,” kata Dr Noor Hisham menerusi status Facebooknya.

Beliau turut menyarankan rakyat Malaysia duduk di rumah dan jika terpaksa keluar, patuhilah segala SOP.

“Kes seharian semakin meningkat dan kita perlukan tahap disiplin yang tinggi untuk memutuskan jangkitan Covid-19 dalam negara kita.”

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Nahas Pesawat di Elmina: Peluang Ketahui Punca Tipis

SHAH ALAM – Negara mungkin berdepan peluang yang tipis untuk mengetahui punca tepat nahas pesawat terhempas di Persiaran Elmina, Khamis lalu sekiranya data perakam suara kokpit (CVR) mengalami kerosakan teruk.

“Sekiranya fasa mengeluarkan data daripada CVR itu gagal dibuat walaupun telah dihantar ke kilang pengeluar di Florida, Amerika Syarikat (AS), maka perkara yang boleh dilakukan hanyalah andaian,” demikian menurut bekas Ketua Juruterbang Malaysia Airlines (MAS), Datuk Kapten Nik Ahmad Huzlan Nik Hussain.

Beliau berkata, sekiranya CVR berjaya diekstrak, maka akan dapat memperoleh maklumat bermula pesawat berlepas dari Langkawi sehingga nahas berlaku.

“Untuk mengetahui punca tepat, ia memang memerlukan CVR. Jika tidak, hanya andaian dibuat berdasarkan maklumat kejadian.”

Nik Ahmad Huzlan menjelaskan, CVR mempunyai beberapa jenis mengikut tahap kecanggihan sesebuah pesawat.

“CVR ada beberapa jenis dan pesawat yang terhempas ini dikategorikan kapal terbang kecil. Dari segi perundangan, tahap kecanggihan CVR pada pesawat mungkin kurang,” jelasnya.

Sebelum ini, media melaporkan bahawa CVR di pesawat jenis Beechcraft Model 390 (Premier 1) berkenaan gagal diekstrak pihak makmal di Singapura.

Justeru, Menteri Pengangkutan, Anthony Loke Siew Fook berkata, ia akan dihantar ke kilang pengeluar di Amerika Syarikat (AS) dalam masa terdekat.

Sementara itu, pakar penerbangan, Kapten (B) Abdul Rahmat Omar Tun Mohd Haniff berkata, sekiranya CVR gagal untuk diekstrak, masih ada cara yang boleh dilakukan untuk mengetahui punca nahas iaitu melalui penelitian secara mikro dan makro terhadap bahagian penting pesawat.

Katanya, ia termasuk kaedah seperti X-ray dan metalurgi untuk mencari tanda-tanda seperti kelemahan serta kegagalan mana-mana bahagian.


Pertahan dengan kefahaman, bukan ketaksuban

Mutakhir ini, makin rancak pertikaian tentang apa-apa pandangan yang dinyatakan tentang hal-hal berkaitan Islam sama ada pada amalan atau akidah kepercayaan.

Bahkan, apa-apa pandangan yang dikemukakan dan bertentangan dengan status quo amalan juga praktis ‘selesa’ dalam masyarakat akan mendapat sambutan hangat baik dalam bentuk positif mahupun negatif. Memburukkan lagi keadaan, sekiranya media sosial menjadi medium komunikasi tanpa sempadan.

Ruang tanpa sempadan masa dan jarak, sudah pasti akan menyebarkan berita tanpa batas kawalan. Merosakkan lagi, sekiranya yang berwacana tersebut bukanlah berdasarkan kepada ilmu dan data, tapi bersandarkan kepada emosi serta sentimen semata.

Malah, terkadang ia bersalut taksub dan taklid buta. Maka yang buruknya ialah agama yang ‘dijunjung’ itu jua.

Hakikatnya Islam adalah agama untuk semua, bukan hanya untuk golongan tertentu sahaja. Secara jelas Allah Taala telah berfirman:

“Kami tidak mengutus engkau (Nabi Muhammad), kecuali sebagai rahmat bagi seluruh alam.” (Surah al-Anbiaa’ [21]: 107)

Rahmat kepada sekalian alam, merupakan kompas kepada kemaraan Islam ke dalam setiap jiwa manusia yang hidup di atas muka bumi ini. Jika Islam adalah agama untuk semua, maka memahami Islam juga adalah hak dan tanggungjawab semua.

Justeru, wahyu yang pertama ialah suruhan untuk membaca. Suruhan itu ditujukan kepada Nabi Muhammad SAW dan seluruh umat Islam untuk membaca ayat-ayat Allah SWT lalu memahaminya serta menterjemahkannya dalam bentuk amalan juga tindakan sebagai bukti kepada iman mahupun kepercayaan yang sahih kepada Allah Taala.

Ketika wahyu masih diturunkan, meskipun Nabi Muhammad SAW menjadi rujukan utama dalam memahami agama, para sahabat RA telah menunjukkan satu sikap yang murni iaitu mempelajari agama dengan sesungguhnya.

Soalan demi soalan ditanyakan, perbincangan dan perbahasan dilakukan di mana-mana sahaja. Perkara ini jelas direkodkan jika diteliti hadis-hadis yang diriwayatkan oleh para sahabat RA.

Rasulullah SAW sendiri pernah mendoakan Ibnu Abbas RA ketika kelahirannya dengan bersabda:

اَللَّهُمَّ فَقِّهُّ فِي الدِّيْنِ وَعَلِّمْهُ التَّأْوِيْلَ

“Ya Allah, berilah kefahaman kepadanya dalam urusan agama dan ajarkannya Takwil (tafsir al-Quran).” (HR Ahmad)

Hadis ini memberikan mesej kepada kita bahawa memahami agama merupakan cita-cita yang perlu disematkan kepada semua bayi yang baru lahir.

Berkat doa tersebut, Ibnu Abbas telah menjadi antara orang yang paling faham tentang maksud ayat-ayat al-Quran yang diturunkan dan tafsir beliau menjadi rujukan hingga ke hari ini.

Saya pernah ditanya tentang satu soalan yang sangat signifikan dalam kehidupan seorang Muslim.

“Belajar agama ni perlu sampai ke tahap mana?”

Persoalan tersebut telah mengetuk fikiran bawah sedar saya tentang tanggungjawab untuk mempelajari dan memahami agama.

Adakah cukup bagi seseorang Muslim untuk hanya tahu tentang agamanya yang mencukupi fardu ain sahaja atau sehingga memahami isu-isu yang rumit dan kompleks?

Jawapan saya pada ketika itu ialah, mempelajari dan memahami Islam adalah tanggungjawab setiap Muslim, paling minimum ialah belajar ilmu-ilmu yang membolehkan seseorang Muslim melunasi tanggungjawab yang wajib.

Selebihnya, terbuka kepada individu Muslim untuk belajar tentang agamanya hingga ke tahap mana sekalipun.

Namun, apa yang saya tekankan ialah bahawa pengajian Islam bukanlah perkara yang boleh diambil sambil lewa.

Islam adalah agama yang serius, berprinsip dan bersungguh-sungguh. Perkara ini seharusnya dicerminkan pada peribadi seseorang Muslim dalam mempelajari agamanya.

Belajar untuk memahami dan mempertahankan sekiranya kedudukannya tergugat. Bagaimana untuk mempertahankannya sekiranya keyakinan sendiri masih longgar dan teragak-agak?

Tanggungjawab untuk mempertahankan agama berada di atas bahu setiap Muslim. Tahap paling minimum mempertahankan Islam ialah dengan mempunyai kefahaman yang sahih terhadap agama dan syariat dan diterjemahkan kepada perbuatan menunaikan kewajipan oleh anggota tubuh badan.

Jika disingkap tirai sejarah keilmuan Islam, kefahaman dalam agama dikenali sebagai fiqh pada permulaannya. Istilah fiqh digunakan dalam al-Quran dengan maksud kefahaman yang mendalam terhadap sesuatu.

Istilah ini telah berevolusi dan berkembang hinggalah merujuk kepada kefahaman secara mendalam bagi perkara-perkara berkaitan perbuatan dan amalan manusia sahaja.

Perkembangan pesat yang berlaku dalam keilmuan dan tamadun manusia turut mendedahkan fiqh kepada pengaruh-pengaruh luar yang mana adakalanya datang dari luar daerah Islam berbentuk ideologi-ideologi yang mengelirukan.

Maka, para ulama telah bertungkus lumus meletakkan pelbagai metodologi dan peraturan yang ketat demi memelihara kefahaman yang murni terhadap agama itu sendiri.

Ribuan karya telah terhasil, jutaan wacana telah wujud dan ratusan aliran pemikiran telah muncul sepanjang sejarah usaha untuk membina sebuah kefahaman yang jelas terhadap Islam.

Hari ini, kita merupakan penyambung rantaian kepada perkembangan keilmuan dan sebuah rekod sejarah kemanusiaan yang panjang.

Menelusuri jalan itu, ilmuwan Islam telah menggariskan adab serta panduan dalam memahami agama dan syariatnya yang mengandungi hukum-hakam berkaitan kehidupan manusia yang sewajarnya menjadi panduan juga sempadan buat kita.

Sikap sukar untuk menerima pandangan orang lain adalah antara toksik utama mencemari usaha pembinaan kefahaman yang benar terhadap Islam. Ironinya, dalam masyarakat, pada sesetengah perkara tidak mahu orang sama, tetapi dalam hal memberikan pandangan, tidak boleh pula berbeza.

Sikap berlapang dada tidak mudah, apalagi jika perbezaan pandangan tersebut berlaku dalam kalangan ilmuwan, tokoh tersohor dalam kalangan mereka yang memang telah menjadi musuh atau tidak ‘sebulu.’

Maka yang sering berlaku ialah perlumbaan untuk menegakkan pandangan sendiri dan menyalahkan pandangan yang berbeza, walaupun tanpa hujah.

Apa yang pasti, sikap berlapang dada memerlukan jiwa yang besar dan ikhlas, bebas daripada kepentingan lain selain semata-mata ingin mencari sebuah kefahaman yang benar.

Dari situ, barulah terbit rasa hormat walau berlainan cara dan pendapat. Selagi mana masih dinaungi prinsip-prinsip asas yang mendasari syariah, maka semuanya berada pada landasan yang sama.

Memahami agama tanpa metodologi adalah tindakan yang berbahaya. Metodologi yang dimaksudkan ialah cara untuk memahami agama mestilah berlaku dengan cara yang betul.

Berguru dengan guru yang mempunyai kefahaman yang benar. Memilih bahan bacaan yang benar dan berkualiti juga penting demi melengkapkan kefahaman yang jelas.

Dalam konteks hari ini, umat Islam perlu diingatkan untuk bijak membuat pilihan terutamanya mengenai sumber kefahaman tentang agama itu sendiri.

Realiti kehidupan pada hari ini, Islam boleh diajar dan dipelajari di mana-mana dengan pelbagai cara. Hakikat ini perlu disikapi dengan baik oleh umat Islam.

Media sosial yang pada mulanya berfungsi sebagai medium interaksi sosial semata-mata telah menjadi medium kepada interaksi masyarakat dalam aspek-aspek lain dalam kehidupan mereka.

Sebut sahaja, apa yang tiada dalam media sosial seperti Facebook dan Instagram apalagi Twitter?

Berapa ramai umat Islam pada hari ini bergurukan figura-figura di media sosial. Senario ini bukanlah sebuah kesalahan, tetapi pepatah orang tua-tua patut dijadikan ingatan;

“Berguru kepalang ajar, bagai bunga kembang tak jadi.”

Ini jelas maksudnya iaitu, ilmu yang dituntut dengan tidak sempurna tidak akan memberikan faedah.

Islam yang dijunjung bukanlah milik seorang ustaz atau mana-mana tokoh, Islam adalah milik semua!

Perbezaan pandangan dalam kalangan ilmuwan tidak dapat dielakkan kerana ia adalah sunnah, sejarah kemanusiaan.

Perbezaan yang baik ialah perbezaan yang tidak memecahbelahkan umat Islam, sebaliknya menampakkan keindahan Islam itu sendiri yang meraikan hakikat kemanusiaan dan keanjalan syariah yang menyediakan alternatif serta pilihan, sesuai dengan tuntutan masa juga maslahah umat.

Satu usaha yang wajar diorak langkah ke arahnya ialah umat Islam perlu menumpukan kepada apa yang mereka persetujui berbanding apa yang diperselisihkan.

Persetujuan-persetujuan ini dikenali sebagai prinsip-prinsip asas Islam. Prinsip-prinsip ini berasaskan kepada nas-nas yang qat’ie dan tuntas. Prinsip-prinsip ini terserlah dan telah menjadi nilai-nilai sejagat seperti keadilan, kesamarataan, keteraturan, ukhuwah juga kesatuan dan banyak lagi.

Perkara-perkara yang diperselisihkan (terutamanya berkaitan hukum-hukum fiqh yang tidak mempunyai dalil yang qat’ie) walaupun banyak, tetapi ia tidak seharusnya menjadi fokus dan isu utama. Jadikan ia sebagai pilihan sekiranya diperlukan.

Hakikatnya yang mendasari Islam ialah prinsip-prinsip asas yang tegas dan tidak berubah. Prinsip-prinsip inilah yang perlu dikehadapankan dalam masyarakat.

Sebagai contoh, semasa menunaikan solat tarawih di masjid pada bulan Ramadan, sesetengah komuniti boleh bergaduh antara jemaah yang ingin melakukan lapan rakaat dan mereka yang ingin melakukan 20 rakaat.

Sedangkan mereka lupa, yang menjadi asas kepada solat jemaah ialah ukhuwah yang menjadi kewajipan bagi umat Islam. Yang menjadi roh kepada solat tarawih ialah proses pembinaan takwa sepanjang menunaikan ibadah puasa pada siang Ramadan tersebut.

Maka, jika setiap daripada Muslim fokus dan berusaha untuk memahami Islam dengan sebenar-benarnya, dengan sendirinya sikap-sikap yang tidak enak seperti pelabelan tanpa asas kepada Wahabi, Salafi, pondok, liberal, ekstremis dan banyak lagi dapat dikurangkan.

Pelabelan tanpa asas ini merupakan fenomena yang tidak merugikan orang lain, melainkan umat Islam itu sendiri. Sudah tiba masanya bagi umat Islam untuk memilih isu apa yang ingin dicanang-canangkan.

Hanya Muslim yang benar akan mengenal permata Islam yang manakah patut dipamerkan.

Kolumnis Portal IKRAM
Pensyarah Kanan, Fakulti Pendidikan dan Sains Sosial (FESS OUM)
Penasihat Pertubuhan Ilmuwan dan Cendekiawan Muslim Malaysia (ILMAN)

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Perhimpunan Aman – Selamatkan Anak-anak Gaza


Wujudkan platform bincang prejudis kaum

Malaysia baru sahaja menyambut ulang tahun ke-64 kemerdekaan dan bakal menyambut Hari Malaysia beberapa hari sahaja lagi. Kemerdekaan biasanya bermaksud pembebasan daripada penjajah. Kemerdekaan juga bermaksud pembebasan daripada prejudis dan ketakutan yang menghalang negara daripada terus maju dan makmur.

Walaupun Malaysia telah mencapai pelbagai kemajuan dalam beberapa dekad yang lepas, kita masih lagi belum merdeka daripada prejudis kaum dan sentimen yang menghalang daripada wujudnya negara yang utuh dan bersatu.

Prejudis dan sentimen kaum tercetus daripada dasar pecah dan perintah penjajah sebelum diteruskan dengan indoktrinasi oleh golongan elit politik selepas merdeka.  Konteks sejarah dan sosioekonomi akhirnya membawa kita kepada realiti hari ini – masyarakat yang terancam oleh neo-feudalisme dan politik kumpulan (tribal politics).

Dengan cabaran dari pelbagai sudut, sudah tiba masa untuk rakyat Malaysia membebaskan diri daripada prejudis kaum. Sikap perkauman bukan lahir dengan sendiri sebaliknya diajar menjadi sedemikian (racism is not born with but taught with).

Inilah mesej utama yang cuba dibawa melalui video “Mak, Dah Siap!” yang diterbitkan Pertubuhan IKRAM Malaysia (IKRAM) sempena Hari Kebangsaan tahun ini.

Walaupun mengundang kontroversi, video berkenaan telah meraih reaksi-reaksi positif dan juga negatif. Tidak kurang penting, video berkenaan berjaya mencetus satu perbincangan tentang topik prejudis kaum yang sering cuba dielakkan oleh masyarakat.

Realiti pada hari ini menuntut kita untuk melakukan anjakan dalam cara mendidik generasi muda. Ibu bapa, masyarakat, media, tokoh dan pempengaruh dan institusi pendidikan berperanan besar dalam mendidik generasi muda dengan nilai-nilai murni, di dalam dan juga di luar bilik darjah.

Intervensi-intervensi bersesuaian hendaklah diperkenalkan pada waktu yang tepat apabila isu perkauman timbul. Sebagai contoh, mekanisme mediasi hendaklah diwujudkan di peringkat negeri dan kebangsaan.

Negara kita perlu mewujudkan platform yang sesuai untuk perbincangan berkenaan prejudis kaum pada semua peringkat walaupun topik ini agar sukar.

Melalui perbincangan yang jujur dengan semua pemegang taruh, kita boleh mencapai jalan tengah untuk kebaikan bersama. Dengan nilai-nilai murni yang dikongsi bersama, sebuah negara yang utuh dan bersatu padu dapat dibina.

Untuk mewujudkan perbincangan yang matang dan berhasil, kepimpinan di peringkat kebangsaan, negeri dan komuniti setempat perlu dilatih dalam menguruskan kepelbagaian.

Pendekatan ‘behavioural insights’ berdasarkan psikologi membuat keputusan boleh dilaksanakan untuk memahami reaksi anggota masyarakat berhubung isu atau permasalahan yang melanda. Dengan intervensi yang mengambil kira pengetahuan tentang tingkah laku manusia, sebahagian permasalahan dalam masyarakat akan dapat ditangani.

Apa yang penting, pemimpin perlu menyedari kepelbagaian isu yang melanda masyarakat yang dipengaruhi faktor domestik dan luaran, termasuk perkembangan teknologi.

Kita semua harus menyedari bahawa formula yang berjaya pada masa lepas tidak semestinya dapat dipakai lagi dalam konteks semasa memandangkan perubahan pesat yang seringkali bersifat kabur dan mengelirukan.

Isu-isu perkauman agak mudah untuk melarat melalui media sosial. Generasi muda pula melalui pengalaman dan realiti yag berbeza berbanding generasi yang terdahulu.

Rakyat Malaysia seharusnya menuntut agar pemimpin kita memberi keutamaan kepada permasalahan yang menimpa rakyat. Pemimpin juga perlu mengambil pendekatan yang inklusif dengan melibatkan semua pemegang taruh.

Dengan pandemik Covid-19 yang mendedahkan pelbagai isu yang dihadapi oleh masyarakat, sudah tiba masa untuk kita memberi perhatian yang lebih serius untuk menangani isu-isu berkenaan, seperti permasalahan berkaitan perpaduan nasional dan kemiskinan.

Jika permasalahan-permasalahan berkenaan tidak ditangani dengan baik, negara kita tidak akan mampu maju ke hadapan dan mewujudkan kemakmuran untuk semua. Malahan, permasalahan tersebut boleh mengancam keutuhan masyarakat di negara ini.

Badlishah Sham Baharin, Timbalan Presiden IKRAM
Mohammad Abdul Hamid, Perunding polisi awam

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Jururawat Malaysia: Gaji Masih Di Takuk Lama?

Jururawat merupakan profesional kesihatan yang terbesar di Malaysia yang memberi khidmat jagarawatan di beberapa insitusi kesihatan di fasiliti kerajaan, swasta mahupun organisasi bukan kerajaan (NGO).

Bidang kejururawatan mempunyai beberapa pengkhususan tertentu seperti kebidanan dan jururawat masyarakat yang memerlukan mereka berkhidmat di klinik-klinik kesihatan (desa atau daerah).

Jururawat Malaysia terlatih (Gred U29 serta Gred U41) dengan kelulusan diploma atau ijazah rata-ratanya berkhidmat di hospital atau klinik pesakit luar.

Walau bagaimanapun, sekiranya mereka mempunyai sijil pengkhususan pos basik (diploma lanjutan), mereka boleh ditempatkan di unit khas seperti unit rawatan rapi, rawatan jantung koronari, pembedahan, jabatan kecemasan atau kawalan infeksi.

Manakala jururawat yang berjawatan Gred U33, 41, 44, 48 atau 52 serta mempunyai pengalaman bekerja lebih daripada lima tahun, mereka berkelayakan untuk diserap masuk ke peringkat pengurusan.

Namun begitu, masih ramai jururawat di luar sana yang berkelulusan Ijazah Sarjana Muda mahupun Ijazah Sarjana (Master) tetapi mereka masih di takuk lama dengan gred U29 atau U41.

Semoga mandat yang diusul Menteri Kesihatan, YB Khairy Jamaludin sempena majlis Sambutan Hari Jururawat 2022 dengan tema ‘Nurses A Voice to Lead: Nursing the World to Health’ untuk memperjuangkan nasib jururawat berijazah serta ketandusan jururawat di Malaysia bakal didengari dan diteliti oleh tampuk kepimpinan negara.

Seperti kita sedia maklum, gaji jururawat yang bekerja di luar negara khususnya Timur Tengah adalah sangat tinggi sekitar RM8,000 hingga RM15,000 sebulan bagi kelulusan diploma dan ijazah.

Manakala kelulusan Ijazah Sarjana dan Doktor Falsafah (PhD), bayaran yang ditawarkan mencecah RM20,000 hingga 50,000 sebulan.

Menurut Alumni Kulliyyah Kejururawatan UIAM, Hairil Fahmi Md Yusof yang telah berkhidmat selama enam tahun di Singapura menyatakan, seorang jururawat senior dibayar antara SD3,000 hingga SD6,000 sebulan (RM9,570 hingga RM15,951 sebulan).

Maka, Malaysia berdepan krisis ketandusan jururawat berpengalaman terutamanya di Johor kerana mereka memilih negara jiran demi memperbaiki tahap sosioekonomi keluarga.

Oleh itu, penilaian semula gred gaji jururawat berkelulusan ijazah ke atas amat diperlukan agar mereka kekal dalam perjawatan. Kajian lepas membuktikan jururawat berkelulusan Ijazah dengan pengkhususan tertentu mampu memberi jagarawatan berkualiti serta mengurangkan kadar kematian selepas pembedahan dan serangan jantung (1–4).

Bukan mudah untuk melahirkan jururawat yang kompeten kerana secara teorinya tempoh kematangan dan kepakaran mengambil masa lima tahun paling minima. Bayangkan dalam tempoh ini berapa ramai jururawat telah ‘lari’ ke luar negara?

Maka pihak pengurusan tertinggi perlu ‘melabur’ untuk pembangunan modal insan seperti latihan berterusan, inovasi dan menyerap jururawat pakar dalam bidang penyelidikan.

Pada masa yang sama, jururawat di Malaysia perlu bergerak seiring dengan perubahan zaman. Pada abad-21 ini, amat penting untuk mengaplikasikan hasil penyelidikan dalam jagarawatan serta bekerjasama dengan pelbagai bidang multidisiplin dalam sebarang inovasi (5).

Kita tidak boleh berada dalam zon selesa untuk menumpukan perhatian terhadap praktis jagarawatan berdasarkan pengalaman atau teori semata-mata tanpa mengambil kira integrasi penyelidikan, inovasi dan teknologi.

Ini kerana, generasi kini sangat celik media serta teknologi dan sebagai jururawat, kita perlu berdaya saing dalam memenuhi keperluan pengguna perkhidmatan kesihatan termasuklah pesakit di hospital, klien yang mendapatkan perkhidmatan saringan atau kaunseling mahupun masyarakat yang terlibat dalam promosi kesihatan.

Tidak mustahil, pada suatu masa Malaysia bakal memerlukan jururawat dengan kelayakan minima di peringkat ijazah memandangkan pendedahan kepada semua aspek ini diaplikasikan dalam kurikulum di peringkat ijazah dan ke atas.

Kesimpulannya, untuk merealisasikan anjakan paradigma ini, ia memerlukan kerjasama daripada pelbagai tampuk kepimpinan kejururawatan sama ada di peringkat akademik, hospital, agensi swasta, agensi bukan kerajaan serta mendapat sokongan daripada tampuk tertinggi di universiti, kolej, hospital seterusnya negara.

Malaysia perlu bergerak seiring seperti negara-negara maju yang lain dalam meningkatkan mutu perkhidmatan kesihatan dan modal permulaannya adalah melalui memantapkan aspek pendidikan dalam kalangan jururawat!

Asst Prof. Dr. Siti Noorkhairina Sowtali
Kulliyyah Kejururawatan
Universiti Islam Antarabangsa Malaysia (UIAM) Kampus Kesihatan, Kuantan

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Perlukah UPSR?

Suasana debaran anak-anak ini ditambah pula dengan kehadiran ibu bapa yang juga menanti penuh debar keputusan anak-anak. Muka yang gelisah jelas terpapar pada wajah kebanyakan ibu bapa yang hadir.

Tiada ibu bapa yang tidak mahu melihat anak mereka cemerlang apatah lagi kecemerlangan UPSR ini menjadi penentu kemasukan sekolah berasrama atau sekolah khas kerajaan yang dikhususkan untuk anak yang cemerlang.

Kemasukan ke sekolah yang cemerlang ini akan meluaskan peluang anak-anak ini untuk terus cemerlang dan mempermudahkan untuk melanjutkan pelajaran ke peringkat lebih tinggi kelak.

Saban tahun jika hari begini tiba, akan muncul pesan dan peringatan kepada ibu bapa untuk menerima keputusan anak seadanya, menghargai apa sahaja keputusan yang diperolehi oleh anak, tidak memarahi jika keputusan tidak seperti yang ibu bapa harapkan dan tidak membandingkan keputusan anak sendiri dengan anak yang lain atau anak orang lain.

Senarai pesanan dan peringatan ini berterusan untuk peringatan buat ibu bapa. Kenapa pesan ini mula bertebaran di media sosial dewasa ini?

Kerana anak-anak ini ramai yang terkesan emosi kerana sikap sebahagian masyarakat dalam menanggapi peperiksaan ini seolah-olah ia menjadi penentu kepada masa depan anak-anak ini.

Bahkan ibu bapa anak-anak juga turut terkesan. Dahulu tiada media sosial, jadi kebanyakan kegembiraan dan kesedihan dirasai dalam kalangan keluarga sendiri sahaja. Namun, dunia tanpa sempadan sekarang ini membolehkan semua orang tahu cerita orang lain.

Maka, mudah berlaku banding-membanding secara terang-terangan atau secara senyap. Kadangkala bukan tujuan membandingkan, bertanya khabar keputusan anak sudah memberi persepsi percubaan membandingkan keputusan.

Tahun ini Allah izinkan anak sendiri yang mengambil keputusan UPSR. Sejak malam sebelum keputusan diumumkan esoknya, debaran hati anak dara saya sudah mula terasa.

Saya sendiri sejak beliau kecil tidak pernah memaksa atau menggesa dalam pendidikan beliau, cuma menggalakkan dan memperingatkan sekali sekala apabila beliau ralit diulit buku-buku cerita bahasa Inggeris yang digemarinya.

Minda anak ini telah ditanamkan untuk mengejar keputusan UPSR sejak Darjah 5 di sekolah. Segala usaha diprogramkan oleh pihak sekolah untuk menghadapi UPSR pada darjah enam kelak.

Pihak sekolah perlu berusaha demi kecemerlangan sekolah, manakala ibu bapa pula ingin memastikan anak mereka mengambil peperiksaan UPSR mendapat persiapan yang terbaik sama ada daripada pihak sekolah mahupun pihak mereka sendiri.

Kecemerlangan anak satu idaman. Itu adalah fitrah insani.

Peperiksaan UPSR ini  ditumpukan kepada anak sekolah rendah yang masih mempunyai sifat yang suka  bebas, suka meneroka dan suka bermain. Namun, jiwa yang ingin bermain itu dialihkan kepada keseriusan untuk menghadapi peperiksaan utama bagi sekolah rendah iaitu UPSR.

Ia menjadi utama kerana peperiksaan ini sebahagian besar akan menjadi penentu sekolah mana anak ini akan belajar ketika Tingkatan 1.

Bagi memastikan persiapan terbaik diberikan, pihak sekolah menyediakan kelas tambahan, latih tubi, manakala ada ibu bapa menambahkan persiapan ini dengan tuisyen di luar sekolah dan juga menjalankan program-program sewaktu cuti sekolah untuk anak-anak ini menghadiri latih tubi demi kecemerlangan dalam UPSR.

Saya pemerhati kepada anak sendiri. Ketika pulang ke rumah, ada bahan-bahan latihan tambahan yang disediakan oleh guru sekolah atau persatuan ibu bapa.

Lalu saya berkata, “Kakak nak buat latihan tambahan ni boleh, tak nak buat pun boleh. Sebab di sekolah pun dah ada latihan kan?” Lalu anak ini menjawab “Penat la ummi, kat sekolah pun dah banyak latihan. Kakak dah jawab kat sekolah kakak tak nak buatlah kat rumah  boleh?” “Ya boleh”. Lalu anak ini pulang daripada sekolah setiap hari akan tenggelam dalam hobinya membaca buku cerita.

Ketika beliau menghadapi masalah dalam matematik saya bertanya, “Kakak ok ke subjek ni? Kakak perlukan tuisyen tak?” Berbincang dengan anak dan lihat apa yang anak perlu berbanding apa yang saya mahu. Sebab saya kenal anak ini memang cemerlang tapi terdapat kesukaran dalam subjek ini.  “Boleh la ummi, kadang kat sekolah kakak tak faham” jawab beliau.

Lantas saya usahakan tuisyen yang paling murah iaitu tuisyen kumpulan untuk subjek Matematik sebab saya akui saya sendiri pun lemah dan tidak mampu membantu anak ini.

Kumpulan tuisyen membolehkan beliau berbincang dengan rakan dan merujuk kepada mentornya. Kadangkala dia tidak  mahu ke kelas tuisyen, saya turuti sahaja. Terkadang saya merasa bebanan persiapan dan latih tubi yang dilakukan.

Allah mengizinkan anak saya mendapat 6A dengan beberapa kawannya yang lain. Saya membayangkan, apa akan berlaku jika anak ini yang menginginkan 6A tapi tidak dapat memperolehinya? Apakah kesan kepada emosinya, motivasinya, jati dirinya?

Sedangkan ini hanyalah Darjah 6. Perjalanan mereka jauh lagi untuk mereka membentuk diri dan kecemerlangan mengikut kecenderungan mereka kelak.

Bagaimana pula anak-anak yang kecenderungannya bukan akademik tapi keputusan akademik tidak menyebelahi mereka? Apabila anak saya melihat keputusan 6A, beliau terus menangis, bersyukur, gembira kerana usahanya berjaya.

Bagaimana kalau gagal? Saya bakal melihat kesan emosi dalam hidupnya pada usia yang masih kecil. Semangatnya boleh dibangkitkan semula namun ia akan memberi kesan dalam hidupnya. Bagaimana pula rakan-rakannya yang lain yang berusaha?

Apabila saya keluar dari bilik tempat mengambil keputusan, rakan-rakan beliau teruja bertanya, “Auntie Anis dapat apa?” Tanya mereka bertingkah-tingkah. “Alhamdulillah 6A”. “Yeay,” jerit mereka dengan riang. Mereka melompat-lompat gembira meraikan kejayaan anak saya. Sungguh tulus sucinya hati anak-anak ini dengan persahabatan mereka.

Kemudian beberapa rakannya mengalirkan air mata kerana tumpang gembira sementara yang lain semakin berdebar terutama yang mengidamkan dan mensasarkan usaha untuk mendapat 6A. Terbayang di minda saya, bagaimanakah perasaan anak-anak ini kelak setelah mendapat keputusan mereka…

Saya rasa saya lebih gembira jika keputusan yang diperolehi di peringkat UPSR  ini tidak digazetkan menjadi peperiksaan yang rasmi. Buatlah penilaian seperti UPSR akan tetapi penilaian itu di peringkat sekolah masing-masing dan dianugerahkan kepada mereka yang berusaha tanpa perlu diterbitkan keputusan rasmi daripada Kementerian Pendidikan. Cukup sekadar di peringkat sekolah.

Buatlah penyampaian hadiah atau hari graduasi Darjah 6 namun, anugerahkan secara menyeluruh kepada mereka yang cemerlang dalam aspek lain seperti kerja sosial, kerja  berkumpulan yang banyak telah dilakukan oleh mereka ketika Darjah 5 dan Darjah 6. Anugerahkan juga yang cemerlang kokurikulum seperti yang dilakukan setiap hujung tahun oleh pihak sekolah.

Buatlah untuk PT3, SPM tapi mansuhkanlah di peringkat UPSR kerana mereka masih terlalu remaja. Mereka masih perlu dibebaskan dengan kongkongan peperiksaan rasmi agar mereka boleh meneroka lebih luas dan jauh apabila di Tingkatan 1 tanpa membawa kesan emosi hasil keputusan UPSR yang mereka perolehi.

Ini penting agar ibu bapa dan guru-guru juga lebih tenang dan fokus kepada membangunkan potensi anak-anak dan mengenali kecenderungan mereka, agar mereka mampu digilap menjadi cemerlang tanpa perlu memiliki sebaris A dalam slip keputusan peperiksaan mereka.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kagum kejayaan PRINT’17

“Secara peribadi saya kagum dengan program dianjurkan ini kerana menghimpunkan peserta yang ramai dan berjalan dengan baik serta membuktikan kemampuan pemimpin NGO,” katanya semasa merasmikan majlis penutup PRINT’17 mewakili Menteri Pendidikan di Kem Bina Semangat, Ampang Pechah di sini.

Dengan kejayaan itu, tambahnya, Kementerian Pendidikan Malaysia (KPM) mengiktiraf perkhemahan tersebut dan beliau gembira kerana PRINT’17 telah menegaskan konsep perpaduan nasional dengan penglibatan pelbagai kaum dan bangsa.

“4,000 orang pelajar menggunakan wang sendiri untuk mengambil bahagian menunjukkan ada sesuatu istimewa dalam program ini yang menyatukan mereka,” tambahnya.

Beliau berkata, penganjuran program ini juga menunjukkan kepercayaan besar ibu bapa terhadap KRS MUSLEH kerana sanggup mengeluarkan wang sendiri untuk memberi peluang kepada anak-anak mereka terlibat.

Jelasnya lagi, terdapat tiga Jabatan Pendidikan Negeri (JPN) yang menghantar peserta buat kali pertama iaitu Kedah, Perak dan Johor dan beliau berharap agar semua JPN lain mengambil bahagian dalam penganjuran PRINT yang akan datang.

Menurut pihak penganjur, kontinjen ketiga-tiga kontinjen negeri juga amat berterima kasih dan bersyukur kerana dapat menyertai PRINT’17 dan tertarik dengan penekanan program dalam aspek akhlak, adab, kerohanian serta etika pemakaian.

Seorang peserta, Nurul Atirah Saimi daripada Sekolah Raja Perempuan Taayah, Ipoh melahirkan perasaaan gembira kerana perkhemahan tersebut padat dengan aktiviti yang memberinya peluang untuk belajar perkara baru. https://travelwithgirls.com

Peserta PRINT’17 dari Thailand pula terdiri daripada 100 orang ahli Looksue Assalam daripada Assalam Smart School Association manakala peserta Indonesia daripada Jaringan Sekolah Islam Terpadu (JSIT) menghantar seramai 500 ahlinya.

Turut hadir dalam majlis itu Presiden Pertubuhan IKRAM Malaysia, Dr Mohd Parid Sheikh Ahmad dan Penaung KRS MUSLEH, Ustaz Megat Mohamed Amin Megat Mohamed Nor.

Majlis telah diserikan dengan persembahan khas gendang 24 musim oleh pasukan Sekolah Menengah Sin Min, Sungai Petani serta pertunjukan BaSeD oleh anggota KRS MUSLEH.

Dalam majlis penutup perkhemahan lima hari pada 10-14 Disember itu, YB Timbalan Menteri turut melancarkan penubuhan Persatuan Alumni KRS IKRAM MUSLEH, Persatuan Memanah Tradisional MUSLEH dan Majalah 10 Tahun KRS MUSLEH.

Pada masa yang sama, Pengerusi KRS MUSLEH, Mejar KRSM Abd Rahaim Md Isa berkata, negara jiran Indonesia dan Thailand konsisten terlibat dalam perkhemahan ini sejak kali pertama ia diadakan.

Katanya, selain daripada menghubungkan ukhuwah, pemyertaan negara tersebut dapat memberikan peluang kepada peserta untuk mempelajari budaya yang pelbagai.


Eidul Adha 1434H: Perutusan Pengerusi Aqsa Syarif

Saat ini hampir empat  juta umat Islam sedang berada di Makkatul  Mukarramah untuk melaksanakan ibadah haji, kemuncak kepada rukun Islam  kelima. Hari Raya Haji juga disebut sebagai Yaum-un-Nahar atau hari  menyembelih haiwan qurban. Hari itulah yang disambut sebagai Eidul Adha  hari Raya yang dikaitkan dengan ibadah ‘udhiyah atau korban.

Ibadah Qurban adalah sunnah para Nabi sejak awal. Ia telah disyariatkan  dari Nabi Adam AS di  mana anak-anak baginda telah diperintahkan oleh  Allah melakukan ibadah tersebut sebagai suatu ujian. Riwayat menunjukkan  bahawa Habil telah melepasi ujian tersebut dan mendapat keredhaan Allah  sedang Qabil gagal, dimurkai oleh Allah. Sesungguhnya ibadah qurban yang  disyariatkan kepada umat Muhammad SAW adalah mengambil sempena dari  ibadah qurban yang diperintahkan kepada keluarga Ibrahim AS.

Sesungguhnya Nabi Ibrahim dan Nabi Ismail AS telah melepasi satu tahap  ujian yang membuktikan kesediaan untuk melaksanakan perintah Allah meski  ianya amat berat iaitu seorang ayah diperintahkan untuk menyembelih  anaknya sendiri. Sebagai ganjaran di atas kesabaran dan benarnya iman  keluarga Ibrahim, maka Allah telah menggantikan Ismail dengan sebuah  domba yang besar.

Hari ini ibadah qurban ini dihayati dalam bentuk  menyembelih haiwan ternakan pada Hari Raya Qurban. Ia adalah satu  lambang bahawa seorang Muslim sentiasa bersedia untuk berqurban demi  meninggikan kalimah Allah dalam semua keadaan. Jika Ibrahim AS bersedia  menuruti perintah Allah untuk mengorbankan anak yang paling disayanginya,  maka tidak ada yang menghalang seorang Muslim untuk mengorbankan apa  sahaja pada dirinya demi melaksanakan perintah Allah SWT.

Ibadah qurban juga adalah lambang perpaduan ummah yang tidak mengenali  batas sempadan. Pada hari ini, seringkali umat Islam digalakkan untuk  berkorban kepada ‘yang lebih memerlukan’. Daging ibadah qurban akan  diagih-agihkan di tempat-tempat di mana umat Islam menderita akibat  konflik, peperangan dan bencana alam. Kini terdapat pelbagai skim  penyertaan ibadah qurban yang disempurnakan melalui inisiatif pelbagai  NGO di negara-negara umat Islam yang menjadi keutamaan.

Namun yang lebih  penting dari ibadah qurban itu sendiri ialah sejauh manakah umat Islam  menghayati hikmah di sebaliknya. Ia bukan sekadar menyembelih haiwan  qurban dan daging diagih-agihkan kepada fakir miskin setiap tahun tanpa  diiringi dengan perubahan sikap dan keutamaan dalam menyusun agenda  kehidupan. Sesungguhnya ibadah qurban yang dilakukan pada pagi  Eidul Adha itu, hanyalah satu permulaan dan penterjemahan kepada tekad  yang bulat untuk sedia berkorban dalam setiap ketika.

Solidariti umat bukan diukur dengan mengagihkan daging korban setahun  sekali kemudian melupakan tanggungjawab yang lebih besar untuk membela  umat Islam di mana sahaja mereka berada. Di Palestin khususnya ,  tanggungjawab umat Islam tidak selesai dengan hanya melakukan ibadah  qurban, kemudian melupakan penderitaan saudara-saudara seakidah yang  ditindas oleh musuh-musuh zionis sepanjang masa. Rakyat Palestin sudah  terjajah lebih dari 65 tahun kini dan Baitul Maqdis, tanah suci umat  Islam serta Masjid al-Aqsa yang terdapat di sana sudah berada dalam  cengkaman zionis selama lebih dari 46 tahun.

Tentunya umat  Islam punya kewajipan untuk membebaskan tanah suci umat Islam dan  memelihara kesucian Masjid al-Aqsa yang sentiasa diancam oleh  musuh-musuh zionis Israel. Jika warga Palestin berada di barisan depan  bumi ribat Baitul Maqdis (bumi peperangan), maka saudara-saudara seiman  di seluruh dunia memberi mereka segala bantuan dan sokongan yang  diperlukan untuk memenangkan jihad ini.

Saudara-saudara mereka tidak  akan membiarkan mereka bersendirian mempertahankan tanah suci umat  Islam. Lebih dahsyat lagi jika saudara-saudara mereka berkhianat dan  bersekongkol pula dengan musuh-musuh mereka dalam menjalankan makar  untuk melemahkan perjuangan rakyat Palestin seperti yang berlaku pada  hari ini.

Di dalam keadaan Israel terus mengkhianati  perjanjian-perjanjian yang mereka meterai, sebahagian umat Islam terus  menaruh kepercayaan dan harapan terhadap musuh. Israel di waktu yang  sama terus melakukan pencerobohan demi pencerobohan, membina lebih  banyak penempatan haram Yahudi di Baitul Maqdis Timur dan Tebing barat  yang dijajah pada tahun 1967. Israel terus berdolak-dalih untuk  melaksanakan penyelesaian dua negara ‘two state solution’ yang dijadikan  umpan kepada Mahmud Abbas dan pihak berkuasa Palestin.

Tembok pemisah  yang menceroboh jauh ke dalam wilayah yang diduduki di Tebing Barat dan  hampir mengepung Baitul Maqdis dari semua arah terus dibina di atas  tanah rakyat Palestin, menghalang mereka dari mengerjakan ladang-ladang  zaitun yang mereka warisi sejak ratusan tahun. Anak-anak mereka  terhalang dari meneruskan persekolahan kerana tembok menghalang  perjalanan mereka untuk ke sekolah.

Di masa yang sama kesan  kudeta di Mesir, penduduk Gaza telah dikepung dari semua arah dan  dikenakan sekatan ekonomi yang menyeluruh sejak tujuh tahun yang lalu.  Semua pintu masuk ditutup kepada sebarang laluan, sehingga kini Gaza  menjadi penjara terbuka terbesar di dunia. Makanan, bekalan air bersih,  ubat-ubatan dan bahan api, semuanya disekat dari penduduk Gaza. Pada saat  ini, hampir 50% dari kanak-kanak menderita kekurangan zat makanan.

Semua ini menuntut seluruh dunia Islam merenung sedalam-dalamnya  implikasi tuntutan ibadah qurban yang disyariatkan pada Hari Raya  Eidul Adha. Apakah umat Islam telah menghayati makna ibadah qurban yang  dilakukan saban tahun setiap tibanya Eidul Adha? Bahkan sudah menjadi  semacam trend pula bagi setengah-setengah pemimpin politik berbangga  dengan jumlah puluhan atau ratusan haiwan qurban yang disedekahkan oleh  mereka. Namun ia tidak menatijahkan dan diterjemahkan dalam bentuk yang  dituntut oleh Islam. Umat Islam terus dibiarkan tanpa pembelaan. Rakyat Palestin terus dinafikan hak mereka dan dibiarkan tanpa sebarang  pembelaan.

Sudah tibalah waktunya umat Islam membuat satu  lonjakan untuk menterjemahkan ibadah qurban yang dilakukan mulai tahun  ini melepasi sekadar satu ‘ritual’ atau ibadah khusus. Sepatutnya ia  membekas dijiwa untuk umat Islam bangkit dan menyahut perintah Allah  dalam menunaikan tuntutan jihad sebagaimana keluarga Ibrahim  mengorbankan anaknya yang paling disayangi demi mentaati arahan Allah  SWT. Dalam nada yang sama, umat islam harus bersedia untuk mengorbankan  masanya, tenaganya, harta dan sumber-sumber yang dimilikinya, mengerah  pelbagai usaha untuk perjuangan pembebasan tanah suci.

Umat  Islam lebih wajar untuk mempelopori usaha-usaha membela rakyat Palestin  kerana ia merupakan satu tuntutan ukhuwah yang wajib dilaksanakan.  Apatah lagi bumi Palestin adalah bumi anbiya’, bumi yang penuh  keberkatan, bumi di mana berlakunya peristiwa besar Isra’ dan Mikraj, dan  tempat yang akan menyaksikan pertarungan terakhir di antara hak dan  batil menjelang hari kiamat.

Semoga Eidul Adha tahun ini  membawa satu perubahan dalam diri  setiap dari kita untuk melakukan apa  sahaja pengorbanan ke arah perjuangan pembebasan al-Aqsa.

Dr Ir Selamat Aliman Pemangku Pengerusi Aqsa Syarif Berhad

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


IKRAM Anjur Perbincangan Meja Bulat Mengenai Isu Pengiktirafan UEC

Sebagai sebuah organisasi yang bertanggungjawab dan prihatin terhadap keharmonian negara, Pertubuhan IKRAM Malaysia (IKRAM) telah menganjurkan satu perbincangan meja bulat mengenai isu  pengiktirafan UEC  sebagai syarat am kemasukan ke Institusi Pengajian Tinggi Awam (IPTA) pada 14 Julai 2018.

Perbincangan telah dihadiri oleh 10 orang wakil IKRAM dan 16 orang mewakili pertubuhan-pertubuhan pendidikan Cina (Dong Zong, Jiao Zong, LLG Centre, Centre for Malaysian Chinese Studies, KLSCAH dan Gabungan Lembaga-lembaga Sekolah-sekolah Cina Selangor & Kuala Lumpur).

IKRAM menganjurkan perbincangan ini bagi mendapatkan maklumat terkini mengenai UEC serta mengenal pasti titik-titik pertikaian dan persefahaman tentang isu pengiktirafan UEC. IKRAM yakin pendekatan perbincangan tertutup seperti ini boleh membuahkan kesefahaman dan merintis jalan penyelesaian yang lebih harmonis.

Wakil Dong Zong telah memberi penerangan mengenai sistem  pendidikan Cina dan peperiksaan UEC yang mereka kendalikan. IKRAM pula menyuarakan keprihatinan dan kegusaran masyarakat Melayu Muslim terhadap pengiktirafan UEC.

IKRAM meminta aktivis pendidikan Cina untuk mengambil kira perkara-perkara tersebut dalam usaha mendapatkan pengiktirafan kepada sijil UEC sebagai syarat am kemasukan ke IPTA. IKRAM juga mencadangkan beberapa jalan penyelesaian yang diharapkan boleh diterima oleh semua pihak.

Walaupun belum ada  kata sepakat,  perbincangan merumuskan bahawa  perkongsian sebegini perlu diteruskan  untuk merapatkan jurang kefahaman dan persefahaman antara satu sama lain. Juga dipersetujui untuk melibatkan lebih banyak pihak di dalam perbincangan yang akan datang.

Perbincangan memohon semua pihak  berpegang kepada sikap bertolak ansur dan mengambil langkah yang memberi kemaslahatan terbaik kepada pembangunan peradaban sejahtera di tanah air.

Sebagai langkah proaktif, aktiviti-aktiviti kokurikulum berbentuk silang budaya dan pemerkasaan Bahasa Melayu ditingkatkan di antara Sekolah Menengah Persendirian Cina (SMPC) dan sekolah-sekolah lain. Dalam hal ini, aktiviti silang budaya yang dipelopori oleh sekolah-sekolah rangkaian IKRAM MUSLEH boleh dijadikan contoh.

Prof. Dr. Omar bin YaakobPengerusi Jawatankuasa Pendidikan IKRAM


IKRAM to Present Malaysia’s Rahmah Nation Index 2022 Report Tomorrow

SERI KEMBANGAN – Pertubuhan IKRAM Malaysia (IKRAM) will present the study report on the Rahmah Nation Index (IMNR) 2022 in a media conference tomorrow, Monday, April 3.

The media conference will take place at Latitude Room 1.01, Level 1, Armada Hotel, Petaling Jaya, from 10 am to 11 am.

In addition, the Director-General of the National Population and Family Development Board, Lembaga Penduduk dan Pembangunan Keluarga Negara (LPPKN), Mr. Hj Abdul Shukur Abdullah, will also attend this media conference to launch the report on the Malaysia Rahmah Nation Index 2022.

The IMNR 2022 report involves research findings involving 2,006 respondents from various ethnic groups, using stratified sampling with a focus on state, district, race, and gender.

Last month, the Minister of National Unity, YB Datuk Aaron Ago Dagang, mentioned in the Dewan Rakyat that the Rahmah Nation Index study conducted by IKRAM is one of his ministry’s references on the level of unity in the country.

“We also have the Malaysia Rahmah Nation Index, and I was briefed yesterday on the study conducted by IKRAM,” he said.

This was mentioned after an IKRAM delegation led by IKRAM President Hj Badlishah Sham Baharin presented on the IMNR to Datuk Aaron and his top management officials.

Following this, a meeting between IKRAM and the Ministry of National Unity was held last Monday to discuss the welfare and unity based on the Rahmah Nation Index (IMNR), which will be implemented this year.

IKRAM has invited 12 experts from government and non-governmental agencies to discuss the IMNR 2022 findings and some suggestions for improvement for future studies.

Therefore, IKRAM invites media representatives to attend the Armada Hotel tomorrow to cover the report and get an overall picture of the study.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Segerakan RUU Pemecatan Ahli Parlimen 2021

Pertubuhan IKRAM Malaysia (IKRAM) menyambut baik inisiatif Ahli Parlimen Pengerang, Datuk Seri Azalina Othman Said menghantar notis usul bagi membentangkan Rang Undang-Undang (RUU) Pemecatan Ahli Parlimen 2021 dan cadangan penubuhan ‘Kaukus Reformasi Parlimen dan Demokrasi Pelbagai Parti’.

RUU berkenaan mencadangkan agar Pilihan Raya Pecat (‘recall election’) diperkenalkan untuk mencegah rasuah politik melalui amalan lompat parti yang mengakibatkan hilangnya kepercayaan rakyat terhadap ahli-ahli politik.

Cadangan-cadangan berkenaan merupakan langkah penting demi memulihkan amalan demokrasi dan memperkukuhkan institusi parlimen yang sepatutnya meletakkan kepentingan rakyat dan negara sebagai keutamaan setelah lebih setahun negara dilanda krisis politik.

Sehubungan dengan itu, IKRAM menggesa agar Yang di-Pertua Dewan Rakyat memberi pertimbangan sewajarnya dan mengutamakan usul RUU berkenaan untuk dibahaskan dalam sidang Dewan Rakyat yang bakal berlangsung pada bulan ini.

Untuk membawa negara ke tahap yang lebih baik, IKRAM menyokong usaha-usaha yang dapat memartabatkan institusi-institusi kenegaraan yang telah dibangunkan semenjak tertubuhnya negara ini.

IKRAM sentiasa bersedia untuk menghulurkan sokongan terhadap usaha-usaha memulihkan institusi-institusi berkenaan.

Dr Mohd Parid Sheikh Ahmad
Presiden
Pertubuhan IKRAM Malaysia


Kebakaran di Pusat Tahfiz Darul Quran Ittifaqiyah: IKRAM Ucap Takziah

Pagi ini kita dikejutkan dengan berita musibah kebakaran yang berlaku di Pusat Tahfiz Darul Quran Ittifaqiyah, Keramat Hujung, dengan angka kematian 24 orang dan tiga orang cedera parah.

Pertubuhan IKRAM Malaysia (IKRAM) mengucapkan takziah kepada Pentadbir, guru-guru dan pelajar Maahad Tahfiz, serta semua keluarga yang terlibat. Kami berdoa semoga Allah memberi ketenangan dan kesabaran. Juga, semoga Allah mengampuni dan merahmati roh anak-anak dan guru-guru yang telah kembali kepada-Nya.

Profesor Dr Omar bin YaakobPengerusiJawatankuasa Pendidikan IKRAM


Isu Sabah: Cari Penyelesaian Damai – IKRAM

IKRAM menggesa agar dicari penyelesaian damai yang lebih menjamin keselamatan dan kedamaian jangka panjang. Isu tuntutan mereka perlu diselesaikan menerusi rundingan di antara negara atau pengadilan (arbitration) di peringkat antarabangsa.

IKRAM mengajak rakyat untuk sama-sama berdoa dan mengadakan solat hajat agar Allah s.w.t. membuka jalan penyelesaian yang terbaik dan tiada lagi pertumpahan darah.


#SaySomethingNice: Perpaduan, Benang Tenun Bersama

“Perpaduan adalah benang yang kita tenun bersama,” kata Anas Zubedy hari ini dalam Majlis Pelancaran #SaySomethingNice, kempen yang dijalankan oleh syarikat beliau, Zubedy Sdn Bhd sejak 2011.

Majlis ini telah dirasmikan oleh Timbalan Perdana Menteri, Dato’ Sri Fadillah Yusof, bertempat di Taylor’s University Lakeside Campus, Subang Jaya.

Malaysia sebuah negara pelbagai agama, bangsa, kebudayaan, paras rupa merupakan sesuatu yang cukup unik. Namun, keunikan yang ada ini jika tidak dipelihara dengan adab susila pergaulan dan perhubungan dengan kepelbagaian yang ada, maka ia akan menimbulkan cabaran yang besar.

“Unity is a beauty and a test,” ujar Anas.

“Ketika saya ingin mempromosikan sambutan Hari Malaysia sejak 1996, saya juga menghadapi cabaran, ada yang mengatakan bahawa sambutan ini akan mengelirukan sambutan bulan Kebangsaan, ada yang melihat sambutan ini persaingan, namun kita boleh melihatnya sebagai saling melengkapkan,” ujar beliau.

Oleh sebab itu, Kempen #SaySomethingNice ini berlangsung selama 17 hari setiap tahun bermula 31 Ogos hingga 16 September, selari dengan sambutan Hari Kemerdekaan dan Hari Malaysia.

Pertubuhan IKRAM Malaysia yang diketuai oleh Presiden, Hj Badlishah Sham Baharin turut hadir dalam majlis pelancaran #SaySomethingNice ini sebagai rakan kerjasama untuk mempromosi dan mendidik masyarakat berkaitan perpaduan di Malaysia.

IKRAM bersama dalam kempen ini kerana ia selari dengan saranan al-Quran dalam Surah Ibrahim ayat 24 yang bermaksud:

“Tidakkah engkau melihat (wahai Muhammad) bagaimana Allah mengemukakan satu perbandingan, iaitu: kalimah yang baik adalah sebagai sebatang pohon yang baik, yang pangkalnya (akar tunjangnya) tetap teguh, dan cabang pucuknya menjulang ke langit.”

Pokok yang baik akan menghasilkan buah yang baik dan akan memberikan manfaat kepada orang lain. Ini selari dengan IKRAM yang sentiasa ingin membina dan memberi manfaat kepada masyarakat.

“IKRAM menyambut baik usaha yang dijalankan oleh Anas dan bersedia untuk bekerjasama pada masa akan datang,” kata Hj Badlishah Sham.

“IKRAM juga setiap tahun sejak 2021 melaksanakan kempen Sambutan Bulan Kebangsaan (SBK) dan sekarang ini juga sedang berlangsung di seluruh negara. Kita akan pastikan kerjasama lebih baik akan berlaku pada masa akan datang,” ujar Dr Sabariah Baharun, Pengarah SBK 2023.

“Kemuncak sambutan ini adalah Program Karnival Kita Anak Malaysia (KAMI) yang akan diadakan di pekarangan IDCC, Shah Alam pada 16 September 2023, 9.00 pagi hingga 1.00 tengah hari. Masyarakat sekitar dijemput hadir,” tambah beliau.

“Perpaduan aset penting negara. Mendidik anak muda cinta tanah air, merai kepelbagaian kaum adalah sesuatu yang sangat penting dan kritikal. Kita perlu pastikan perpaduan dalam negara kita kekal utuh,” kata Dato’ Sri Fadillah dalam ucapan perasmiannya.

Kempen #SaySomethingNice mungkin nampak ‘simple’, namun ia boleh menghasilkan impak yang besar jika kita rakyat Malaysia bersama-sama menyambut usaha ini daripada pelbagai pihak iaitu individu, ahli keluarga, masyarakat setempat, media arus perdana, institusi dan juga NGO seperti Pertubuhan IKRAM Malaysia.

Ayuh kita jadikan Malaysia ini sebagai tempat yang baik, selamat dan rahmah untuk didiami.

Siti Hamisah Manan
Ketua Jabatan Komunikasi dan Media
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


IKRAM KL sumbang PPE kepada Hospital Kuala Lumpur

Serahan set PPE dilakukan oleh Yang Dipertua IKRAM Kuala Lumpur, Hj Zainal Adnan Abd Halim kepada Pengarah Hospital Kuala Lumpur, Datuk Dr Heric Coray.

Sumbangan ini turut mendapat kerjasama IKRAM Setiawangsa, IKRAM Muda dan IKRAM Health.

“Ini adalah lanjutan daripada sumbangan yang lain yang telah dilaksanakan,” demikian kata Hj Zainal.

Beliau berkata, sebelumnya, Klinik Kesihatan di Kuala Lumpur dan Klinik Kesihatan di Setapak telah menerima sumbangan daripada pihaknya.

“Di Kuala Lumpur sudah kali yang ketiga manakala di klinik kesihatan sudah enam kali dilaksanakan edaran seperti ini.”

Sepanjang Ramadan, jelasnya, IKRAM  Kuala Lumpur turut mengedarkan sumbangan makanan kepada petugas hadapan.

“Inisiatif ini dilakukan bagi menghargai penat lelah dan pengorbanan para petugas barisan hadapan serta memastikan bekalan PPE sentiasa mencukupi dalam usaha kita menangani wabak COVID-19 ini,” jelas beliau sambil memaklumkan bahawa projek ini dilakukan juga bagi membantu meringankan beban kewangan enam orang sukarelawan golongan B40 yang terlibat menjahit set PPE ini.

Hj Zainal berkata, serahan kepada Hospital Kuala Lumpur hari ini adalah sebahagian daripada siri sumbangan IKRAM Kuala Lumpur kepada para petugas barisan hadapan di Hospital Kuala Lumpur sebelum ini.

“Antara sumbangan yang telah diserahkan sebelum ini ialah pada 6 April 2020, sebanyak 50 Pek Hadiah Gift 4 Heroes berupa barang-barang mandian, syampu, minuman biskut dan roti serta pada 1 hingga 5 Mei 2020 sebanyak 250 pek makanan berbuka puasa diedarkan.”

Dalam pada itu, sebanyak 3,000 peralatan PPE telah disumbangkan IKRAM Kuala Lumpur semenjak wabak COVID-19 ini.

“Apa yang menariknya, melalui program ini, hubungan yang baik kami telah terjalin dengan klinik-klinik kesihatan, Pusat Perubatan Universiti Kebangsaan Malaysia (PPUKM) dan juga Hospital Kuala Lumpur.”

Sehubungan dengan itu, beliau berharap agar sumbangan-sumbangan kecil yang dilakukan ini sebagai tanda prihatin, persaudaraan dan penghargaan kepada petugas barisan hadapan yang telah bertungkus lumus sejak awal bagi memastikan rantaian wabak COVID-19 ini dapat dibendung.

Tambahnya lagi, ini bertepatan dengan moto Pertubuhan IKRAM Malaysia ‘Ukhuwah Teras Kegemilangan’ dan ini juga merupakan salah satu usaha bagi menyuburkan sikap saling tolong menolong dalam kalangan masyarakat bagi menjamin keselamatan, kesejahteraan rakyat serta negara.

Sebelum ini, IKRAM Negeri Johor dan Wanita IKRAM Negeri Sembilan turut menyerahkan set PPE untuk petugas barisan hadapan seperti ini.


Manifestasi kibar bendera putih

Keadaan semasa pandemik Covid-19 benar-benar membuatkan ramai rakyat Malaysia terhimpit dan tertekan dalam mencari rezeki untuk dihidangkan kepada ahli keluarga. Pelbagai sektor terkesan dan terpaksa gulung tikar yang menjadikan peluang pekerjaan semakin sukar.

Ini telah menjadikan rakyat yang tidak mampu untuk bertahan lagi terpaksa menamatkan riwayat dengan membunuh diri.

Mengikut statistik yang dikeluarkan oleh Polis Diraja Malaysia (PDRM), sebanyak 1708 kes bunuh dilaporkan bagi tempoh 2019 hingga mei 2021 yang menjadikan secara purata sebanyak dua kes bunuh diri berlaku setiap hari.

Sudah tentu rakyat yang menamatkan riwayat ini disebabkan oleh beberapa punca seperti tekanan perasaan yang berpunca daripada masalah dalaman keluarga, kewangan, kesihatan serta kelaparan yang menghimpit.

Kita sangat berdukacita atas jalan yang mereka pilih dalam menghadapi ujian hidup namun kita juga tidak layak untuk menghakimi mereka kerana kita tidak tahu apa yang menyebabkan mereka memilih jalan tersebut. Serahkan sahaja pada Tuhan untuk menghakiminya.

Rakyat Malaysia seakan hilang punca dengan pentadbiran kerajaan yang dilihat seolah-olah tidak menyedari apa yang berlaku pada rakyat bawahan.

Kekecewaan ini ditambah pula dengan dasar yang berubah-ubah, flip-flop selain sikap ‘double-standard’ dalam melaksanakan penguatkuasaan SOP antara rakyat bawahan dengan golongan kayangan seperti para menteri dan selebriti.

Maka, pelbagai gerakan bagi membantu rakyat yang terkesan yang digerakkan sendiri oleh rakyat. Tanda pagar (hashtag) seperti #KitaJagaKita dan #RakyatJagaRakyat digerakkan dengan giat bahawa hanya rakyat yang prihatin dan faham akan masalah yang dihadapi rakyat kini.

Yang terbaru, kempen mengibarkan bendera putih digerakkan oleh rakyat sebagai simbolik bagi meminta bantuan. Ini usaha yang patut dipuji tatkala tiada lain yang boleh diharapkan selain jiran-jiran tetangga serta komuniti setempat bagi memohon bantuan.

Langkah mengibarkan bendera putih ini dilihat sebagai jalan terakhir daripada sesebuah keluarga ketika mana mereka sudah tiada tempat untuk memohon bantuan serta sebagai mengelakkan mereka berputus asa dengan membunuh diri.

Alternatif mengibarkan bendera putih sebagai usaha memberi peringatan lampu merah kepada komuniti bahawa sesebuah keluarga itu sudah terputus bekalan dan ianya langkah terakhir untuk memohon bantuan sebelum perkara-perkara yang tidak diingini berlaku seperti membunuh diri.

Tanda menyerah diri dan putus asa?

Malangnya, usaha yang digerakkan rakyat ini benar-benar telah disalah erti oleh segolongan pihak. Malah, yang memualkan tidak kurang juga ada ahli politik yang cuba meraih nama dengan kempen ini baik samada dia di pihak kerajaan mahupun pembangkang.

Pertembungan dua pihak pembangkang dan kerajaan dalam mengaut keuntungan daripada gerakan kibarkan bendera putih ini benar-benar membuatkan kita berasa hairan.

Mereka bertelagah sesama mereka merebut jawatan dan kuasa sehingga keadaan negara ini kacau-bilau hinggakan rakyat mengais-ngais tong sampah mencari makanan, tapi mereka sewenang-wenangnya menyelitkan diri mereka dengan gerakan rakyat ini.

Tidak kurang juga ada yang kononnya ahli agama mengaitkan mengibarkan bendera putih ini sebagai putus asa dan menyerah kalah.

Rakyat mengibarkan bendera putih sebab sudah putus asa dengan kepimpinan negara ini.

Rakyat mengibarkan bendera putih bukan sebab putus asa dengan hidup tapi rakyat berputus asa dengan keserakahan dan kegilaan para pemimpin yang mementingkan diri sendiri. Agaknya mereka lupa bahawa mereka telah tua dan tidak selamanya berada di puncak.

Mengibarkan bendera putih untuk meminta bantuan orang sekeliling lebih baik daripada mereka mencuri serta merompak. Tidak aib untuk meminta bantuan jiran-jiran lantaran terputus sumber pendapatan daripada mereka membunuh diri kerana buntu mencari sesuap nasi untuk ahli keluarga.

Pejabat Mufti Wilayah Persekutuan dalam Irsyad Al-Fatwa Siri ke-588 yang diterbitkan pada 1 Julai 2021 menyatakan bahawa:

“Meminta bantuan sama ada dalam bentuk kewangan, makanan dan sebagainya adalah dibenarkan bagi orang yang betul-betul dalam kesempitan.

Manakala hukum menggunakan bendera putih sebagai cara untuk meminta bantuan ketika kesusahan bergantung kepada perspektif kita melihat perkara tersebut.

Jika perbuatan itu atas dasar membantu mereka yang memerlukan dengan cara memudahkan pihak yang ingin memberi bantuan dan mengenal pasti pihak yang dalam kesusahan, maka boleh dilaksanakan.”

Apabila kelaparan, fikiran menjadi singkat, serabut dan emosi tidak menentu yang menyebabkan ramai mencari jalan mudah dengan menamatkan riwayat.

Ramai mengatakan kenapa tidak memohon bantuan kepada pusat zakat, Jabatan Kebajikan Masyarakat atau berhubung dengan wakil-wakil rakyat di tempat masing-masing? Kita sedia maklum selama 63 tahun Malaysia merdeka, karenah birokrasi adalah penyakit yang menyusahkan rakyat.

Tidak senang untuk memohon dengan perangai birokrasi yang menyesakkan nafas tatkala perut tengah kelaparan.

Ini memakan masa yang lama untuk memproses borang permohonan, beberapa tempoh masa pula untuk meluluskannya kemudian menunggu beberapa ketika pula untuk bantuan masuk secara berperingkat. Mungkin sempat sebuah keluarga mati berbuih sebelum bantuan sampai!

Ini soal darurat ekonomi, soal perut dan kelangsungan hidup yang perlu diteruskan. Tidak semua daripada kita dikurniakan sanak saudara yang kaya raya atau baik hati yang sudi untuk meminjamkan kita RM1 juta bagi menampung hidup menghadapi wabak pandemik ini.

Kempen mengibarkan bendera putih ada manifestasi daripada kegagalan pentadbiran dan pengurusan polisi yang sangat teruk dalam menghadapi wabak pandemik Covid-19. Ini sahaja caranya segala anggota komuniti setempat memainkan peranan untuk sentiasa cakna akan keadaan orang di sekeliling.

Kita tidak nafikan perlunya menadah tangan memohon doa untuk meminta bantuan kepada Sang Pencipta, ia hablumminallah (hubungan dengan Allah).

Namun, memohon doa sahaja di dalam rumah tanpa ada usaha untuk keluar mencari rezeki, tidak akan turunnya hidangan dari langit secara automatik. Tetapi, sekiranya sudah berusaha namun tiada rezeki, maka di sinilah anggota masyarakat berperanan untuk membantu.

Wahai rakyat, tiada aib bagimu untuk mengibarkan bendera putih untuk memohon pertolongan. Tiada istilah putus asa dengan hidup andai dirimu sudah berusaha namun keadaan semasa yang menghimpit dan memaksa untuk memohon bantuan.

Namun begitu, kita juga mengecam mereka yang mengambil kesempatan dengan sengaja mengibarkan bendera putih walhal keperluan makanan mereka telah berlonggok di rumah. Kita juga mengecam para ahli politik yang menjijikkan yang menganggap kempen ini sebagai agenda untuk menjatuhkan kumpulan atau parti mereka.

Hanya disebabkan warna bendera ini berwarna putih, maka mentaliti fikiran anda sebagai ia suatu agenda jahat untuk menjatuhkan parti anda. Itu adalah mentaliti dangkal dan sampah apabila kesesakan yang menghimpit rakyat tapi anda masih lagi boleh memikirkan perkara seumpama itu dan mengaitkan dengan kepentingan politik anda.

Biarkan kempen ini bergerak bebas dalam kalangan rakyat sahaja tanpa campur tangan ahli politik serakah yang oportunis, si agamawan jumud serta politik kepartian jijik. Biarkan rakyat menjalankan dan mengurusnya sendiri tanpa mempolitikkan kempen bendera putih ini.

Gerakan kibarkan bendera putih ini adalah gerakan rakyat. Ia tiada agenda, tiada konspirasi. Ia hanya gerakan rakyat marhaen bertujuan untuk kelangsungan meneruskan hidup sekeluarga tatkala berada di bawah pemerintahan yang keliru, pentingkan diri dan serakah.

Hanya pada Allah SWT sahaja kita berserah diri dan memohon pertolongan daripada para pemimpin zalim dan tamak haloba.

Daripada Aisyah RA, beliau berkata bahawa Nabi SAW bersabda:

أللهم من ولي من أمر أمتي شيئًا فشق عليهم فاشقق علبه ومن ولي من أمر أمتي شيئا فرفق بهم فارفق بهم

“Ya Allah, siapa yang mengurus satu perkara umatku, lalu ia menyulitkan umat, maka persulitkanlah ia. Dan siapa yang mengurus perkara umatku, lalu ia memudahkannya, maka permudahkanlah ia.” (HR Muslim)

Seterusnya, daripada Ma’qal bin Yasar RA, beliau berkata:

Aku mendengar Rasulullah SAW bersabda: “Setiap hamba yang Allah (takdirkan) melayani masyarakatnya, (lalu) mati pada suatu hari dan ia zalim (selama memimpin) kepada rakyatnya, maka Allah haramkan baginya syurga.” (Muttafaqun alaihi)

Khyrul Hycal Hadi
Aktivis IKRAM Muda Sabah
Institut Penyelidikan Produk Halal, UPM

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Masalah Kesihatan Mental: Faktor, Kesan dan Sokongan

Kehidupan sekarang bergerak pantas, seiring dengan kelajuan perkembangan teknologi digital.

Pada era digitalisasi, kebanyakan urusan dapat diselesaikan lebih laju di hujung jari sahaja. Teknologi Internet sudah tidak lagi menjadi satu pilihan, tetapi keperluan.  Dunia menjadi semakin kecil dan dekat.

Sedar tidak sedar, kelajuan dan kepantasan ini telah menyebabkan manusia menjadi lebih cepat penat, emosi dan fizikal.

Kebanyakan urusan diharapkan dapat disiapkan lebih awal, pantas dan sempurna. Ruang peribadi juga sering dicerobohi apabila komunikasi telah banyak beralih ke alam maya.

Apabila lesu dan penat sering menguasai diri, ia mengundang pula emosi yang memberi tekanan mental seperti mudah marah, cemas, kecewa dan murung.

Perhubungan sosial akan terjejas dan lebih teruk lagi, tekanan melampau boleh mewujudkan niat untuk membunuh diri.

Barangkali disebabkan itu, buku-buku bertemakan ‘healing’ (pemulihan) menjadi begitu popular sehingga berminggu-minggu tersenarai sebagai carian popular di kedai dan pesta buku.

Banyak kajian telah mendapati merosotnya kesihatan mental akan menjejaskan kualiti kehidupan seseorang termasuk mengakibatkan gangguan kesihatan badan.

Ia turut mengakibatkan antaranya kelesuan berpanjangan, sakit kepala, gangguan tidur dan penyakit gastrik.

Secara tidak langsung, keadaan ini akan mengurangkan produktiviti dalam pekerjaan dan aktiviti harian. Terdapat segelintir orang yang terdorong mencari jalan keluar melalui penyalahgunaan dadah dan arak sebagai tempat mencari nikmat sementara.

Namun sekiranya menjadi tabiat, ini boleh menyebabkan masalah yang lebih kritikal dalam jangka panjang yang akhirnya memakan diri.

Dalam waktu yang sama, kegagalan menguruskan kesihatan mental turut menyumbang kepada kes-kes jenayah seperti penderaan, pembunuhan akibat menanggung emosi yang melampau.

“Keadaan stres yang berpanjangan dan konflik yang dibiarkan berlarutan boleh mengurangkan keupayaan fungsi mental yang akhinya mencetuskan penyakit mental,” pakar psikologi klinikal, Pn Azlina @ Roszy Mohamad Ghaffar.

Mutakhir ini, negara dikejutkan dengan pembunuhan tragis melibatkan pemangsa yang mengalami penyakit mental.

Pada 12 Mac lalu, seorang budak 3 tahun dibunuh dengan tangannya diikat dan kepalanya tersepit antara dua pokok. Pemangsa didapati positif dadah dan juga kurang siuman.

Turut menggemparkan negara baru-baru pada 5 Mac lalu ialah kes yang melibatkan seorang anggota polis yang telah menembak mati isterinya, dipercayai mengalami gangguan mental.

Terdapat juga laporan pada 20 Februari lalu bahawa seorang individu yang menembak diri sendiri, dipercayai berpunca daripada masalah peribadi.

Jelas sekali isu kesihatan mental dan penyakit mental tidak boleh dipandang enteng.

Menurut Azlina yang juga aktivis Pertubuhan Kesejahteraan Psikospiritual Malaysia (PKPM), kes kesihatan mental semakin bertambah saban tahun dan perlu ada tindakan berkesan mengatasi pertambahan angka kes yang meningkat.

“Beban penyakit mental menyebabkan ketidakmampuan seseorang individu bekerja dan berfungsi dalam keluarga dan masyarakat.”

“Banyak faktor yang menjadi pencetus stres, antaranya ialah faktor keluarga, kehidupan, pekerjaan, penderaan fizikal termasuk mental, gangguan seksual atau konflik yang berpanjangan.”

Faktor-faktor ini dianggap seperti kuman yang menyerang dan perlu diatasi. Maka sewajarnya, individu yang menghadapi kemerosotan mental perlu mendapatkan rawatan yang dapat memberi kekebalan kepadanya bagi menghadapi atau menghilangkan ‘kuman’ ini daripada kehidupannya.

Mengulas lanjut, beliau menyatakan kesedaran berkenaan kesihatan mental masih belum mencukupi untuk menyelesaikan kemelut beban isu mental yang sedang ditanggung.

“Keprihatinan tentang isu ini sering kali bermusim, perlu sentiasa ditingkatkan kesedaran dari masa ke masa di pihak kerajaan, swasa, agensi, NGO, komuniti dan lain-lain.”

Tahukah anda, kesihatan mental dan penyakit mental adalah berbeza? Namun kedua-duanya juga boleh wujud serentak dalam diri seseorang.

Menurut pakar psikologi organisasi, Dr Alizi Alias menerusi bukunya ‘Penat,’ kesihatan mental merujuk pada keadaan kesejahteraan mental seseorang (sama ada penyakit mental ataupun tidak) tanpa kecuali.

Manakala penyakit mental pula merujuk pada penyakit mental (sebagaimana didiagnosis oleh pakar) yang memberi kesan pada pemikiran dan tingkah laku seperti kemurungan, kecelaruan bipolar dan kecelaruan personaliti.

Beliau mengatakan, rawatan untuk meningkatkan kesihatan mental juga berbeza dengan dengan pesakit yang mengidap penyakit mental.

Bagi pesakit mental, mereka perlu menjalani rawatan psikoterapi dan mungkin juga perlu  mengambil ubat-ubatan untuk menguruskan simptom penyakit bagi meningkatkan kualiti kehidupan.

Berbanding dengan pemeliharaan kesihatan mental pula, amalan gaya hidup sihat adalah kunci utamanya.

Ini termasuk tabiat makan makanan yang seimbang dan berkhasiat, bersukan serta mendapat tidur yang mencukupi. Jauhi diri daripada mengambil bahan terlarang yang merosakkan seperti vape, rokok, arak dan dadah.

Penting juga mempunyai interaksi sosial positif yang dapat membantu seseorang berasa lebih dihargai, termotivasi dan diiringi perasaan bahagia. Letakkan keutamaan pada diri sendiri untuk ada ruang berehat dan bersantai.

Aktiviti seperti membaca, berkebun, menulis atau apa-apa hobi yang menyeronokkan boleh membantu melepaskan ketegangan di samping memberikan ruang untuk refleksi diri.

Uruskan keperluan diri dengan baik. Bagi masyarakat Muslim, aktivit ibadah seperti solat, zikir dan membaca al-Quran dapat berikan ketenangan diri sepertimana firman Allah dalam Surah Ar-Ra’d, ayat 28:

“Orang yang beriman hati mereka menjadi tenteram dengan mengingati Allah. Ingatlah, hanya dengan mengingati Allah, hati menjadi tenteram.”

Jangan sesekali berasa malu mencari bantuan jika perlu.  Sekiranya berasa tidak mampu menguruskan kesihatan mental diri sendiri, cari bantuan pakar kesihatan mental atau orang yang dipercayai.

Mereka boleh memberikan sokongan dan bantuan bagi mencari jalan keluar. Rawatan awal akan mencegah daripada kesihatan mental melarat menjadi sakit mental.

Namun hakikatnya, masyarakat masih lemah pemahaman dan penghayatan terhadap kesihatan mental. Ini terbukti apabila pesakit yang ada simptom penyakit mental acap kali dirujuk kepada bomoh terlebih dahulu.

Ramai pesakit mental dibiarkan atau membiarkan diri menanggung penderitaan bertahun-tahun lamanya tanpa rawatan yang sepatutnya.

Akhirnya apabila dibawa berjumpa doktor, tahap kesihatan mental yang dialami telah menjadi rumit untuk dirawat dan pesakit sukar untuk sembuh sepenuhnya.

“Secara umum, penduduk di kawasan bandar mempunyai kesedaran lebih tinggi berkenaan isu kesihatan berbanding masyarakat di luar bandar,” ujar Azlina.

“Namun, stres di kawasan bandar lebih banyak menyumbang kepada statistik penyakit mental.”

Jelasnya, sokongan keluarga dan masyarakat sangat penting membantu memulihkan pesakit. Melabelkan sakit mental sebagai gila merupakan stigma yang menjadi racun dan antara halangan utama bagi pesakit mendapatkan rawatan.

Menurut Azlina lagi, kerajaan perlu memperbanyakkan sokongan kesihatan mental sehingga menembusi masyarakat secara lebih meluas.

Kaunselor dan pakar terlatih perlu lebih ramai lagi agar dapat mengatasi isu lambat menunggu rawatan dan perkhidmatan lebih berkualiti.

Birokrasi juga perlu menjadi lebih mesra masyarakat agar memudahkan urusan pesakit mendapatkan bantuan yang sewajarnya pada waktu yang sepatutnya.

Kita tidak akan selamanya sihat. Ketika sakit, ubat dan rehat menjadi penawar. Teman sejati yang setia berkhidmat di sisi menjadi penenang dan mempercepatkan proses pemulihan.

Begitulah juga yang diperlukan oleh mereka yang diuji dengan kesihatan mental yang tidak kelihatan lukanya.

Mereka turut perlukan rawatan sewajarnya dan rehat yang secukupnya. Berikan sokongan dan fahami keadaan mereka.

Dengan keprihatinan kerajaan dan kesedaran masyarakat dalam memelihara kesihatan mental, negara mampu memacu keharmonian dan kesejahteraan rakyat dengan lebih seimbang.

Basmin Maarof
Pegawai Jabatan Komunikasi dan Media
Pertubuhan IKRAM Malaysia

Penafian: Tulisan ini adalah pandangan peribadi penulis dan tidak semestinya mencerminkan pendirian IKRAM.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Apabila istana mula berjumpa pembangkang

Sehari dua yang lalu, DYMM Sultan Selangor telah menegur tentang jumlah dos vaksin Covid-19 yang diterima oleh negeri Selangor jauh berkurangan daripada jumlah yang disasarkan, malah jauh lebih rendah daripada jumlah penduduk negeri itu iaitu seramai 6.5 juta orang.

Badan Bertindak Imunisasi Covid-19 (CITF) mengakui bahawa Selangor hanya menerima 615,210 dos vaksin Covid-19 setakat 1 Jun dan bukan 2.9 juta dos seperti yang didakwa sebelum ini, suatu kenyataan yang amat  menyedihkan bagi rakyat Selangor.

Namun, perkara ini tidak terhenti di situ. Semalam Ketua Pembangkang diperkenankan mengadap Yang di-Pertuan Agong, demikian juga ketua-ketua parti pembangkang lain.

Menurut berita, perbincangan hanya di sekitar krisis Covid-19. Pelbagai persoalan yang timbul. Antaranya, adakah pihak Istana sudah tidak yakin dengan pendekatan pihak kerajaan dalam mengurus krisis Covid-19?

Ditambah lagi, baru-baru ini seorang Menteri di Jabatan Perdana Menteri yang menjaga urusan kecemasan dan bencana alam telah mendedahkan bahawa beliau sudah tidak dijemput ke Mesyuarat Majlis Keselamatan Negara (MKN) seperti sebelum ini.

Menurut beliau, ini adalah berikutan kritikan beliau terhadap kaedah vaksinasi yang dilakukan oleh kerajaan sekarang. Jika benar, ini juga amat membimbangkan.

Ia mencerminkan sikap sombong (arrogant) dan sikap tidak terbuka kerajaan terhadap kritikan. Kritikan dalaman pun tidak boleh terima, apatah lagi kritikan dari luar, menyedihkan cara negara diurus.

Berbalik kepada kejadian pertemuan pihak istana dengan ketua-ketua parti pembangkang, ini juga boleh menjadi indikator bahawa pihak istana sudah hilang atau kurang kepercayaan terhadap cara kerajaan mengurus krisis Covid-19.

Dalam Sistem Demokrasi Raja Berperlembagaan, apabila pihak istana berjumpa dengan pimpinan parti pembangkang, pihak kerajaan harus mula mencerminkan diri dan jika masih ada maruah, harus pertimbangkan untuk mengundurkan diri kerana pihak istana seperti sudah mula membelakangkan pihak kerajaan dan mula ‘bypass’ kerajaan dengan mendapatkan pandangan pembangkang.

Istana yang seharusnya bertindak atas nasihat Perdana Menteri kini mula mendapatkan nasihat pihak pembangkang. Ia satu perkara yang memalukan bagi yang faham erti maruah.

Menteri-menteri boleh buat majlis makan mi segera sambil berbincang melalui Zoom tentang soal maruah kerajaan yang terhakis ini.

Pada masa yang sama, rakyat amat berharap agar mesyuarat tergempar Majlis Raja-Raja Melayu yang dijadualkan akan diadakan pada 16 Jun 2021 dapat mengambil keputusan yang terbaik bagi menyelamatkan negara.

Satu jalan keluar yang terbaik barangkali adalah dengan mewujudkan suatu kerajaan kolaboratif yang mana semua pihak dilibatkan dalam menguruskan negara dengan sidang Parlimen diadakan dengan segera bagi memulihkan demokrasi.

Moga ada sinar mentari di hujung terowong bagi negaraku yang tercinta ini.

Nahar Md Nor
Ahli Jawatankuasa Pusat IKRAM
(Seorang akauntan bersara yang cintakan negaranya yang ingin melihat ia diperintah secara adil dan rahmah).

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Economic Crunch: Boost Government Integrity, Competency and Professionalism

Pertubuhan IKRAM Malaysia (IKRAM) has followed closely the nation’s recent economic developments.

Rising living costs, food security issues and increasing OPR rates have raised concern and constrained the rakyat, with the household debt-to-GDP ratio standing at 89% as of December last year.

IKRAM notes that sufficient resources are imperative for the government to manage its debt well and with utmost integrity.

It has become public knowledge that the government’s financial burden has been confounded by misconduct and leakage of public funds, as apparent in such cases as the 1Malaysia Development Berhad (1MDB) scandal.

Undoubtedly, the current economic challenges are related to situations both within the country and without, with the global food supply chain being affected by the ongoing Russia-Ukraine war as an example.

The issues being faced point to the weakness of the nation’s current economic system.

Therefore, IKRAM encourages the government to consider the implementation of an Islamic Gift Economy, a charity-based, systemic and systematic approach capable of achieving sustainable and resilient economic prosperity.

Advances in science, technology and innovation should be fully utilised to bring added value to the country’s economy.

In the short term, IKRAM urges the government to be more observant of the well-being of the rakyat by implementing the following:

1. Ensuring that all forms of assistance and incentives for the rakyat reach the target groups and are not misappropriated. To achieve this, efficiency of the delivery system must be increased.

2. Enhancing oversight of the country’s financial handling to eradicate leakage and corruption.

3. Holding detailed and multi-angled discussions on the economy during the upcoming Parliamentary Session from 18 July to 4 August.

These recommendations are in line with IKRAM’s aspirations for Malaysia to prosper into a Nation of Rahmah with 12 outlined attributes, where a stable and thriving economy, equitable distribution of wealth and sustainable development are respectively the eighth, ninth and tenth attributes.

IKRAM beseeches the country’s leadership to boost the government’s integrity, competency and professionalism in managing the economy at a time when the rakyat are concomitantly advised to be more prudent in their spending.

Mohammad Abdul Hamid
Economic Prosperity Cluster Head
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


IKRAM seru ahli-ahli bantu tenteramkan keadaan

Pertubuhan IKRAM Malaysia (IKRAM) menyeru ahli-ahlinya agar bersama-sama berperanan dalam membantu menenteramkan keadaan selepas insiden rusuhan di Kuil Sri Mariamman, USJ 25, Subang Jaya pada 26 November 2018 (Isnin) lepas yang telah menarik perhatian media dan rakyat secara meluas.

IKRAM menyatakan kebimbangan sekiranya keadaan tidak dikawal dengan baik, insiden tersebut akan diambil kesempatan oleh pihak-pihak lain yang tidak bertanggungjawab dalam mengapi-apikan semangat keagamaan dan perkauman sekali gus mewujudkan isu ketegangan agama dan kaum yang akan menggugat keharmonian negara.

IKRAM memahami keresahan yang dirasai oleh umat Islam bahawa kedudukan mereka seolah-olah semakin terancam dengan pelbagai isu melibatkan agama dan kaum.

Walau bagaimanapun, IKRAM berpandangan bahawa Islam akan lebih terpelihara syiarnya, dan orang-orang bukan Islam akan lebih tertarik dengan Islam jika umat Islam menjadi umat yang menyelesaikan, bukan yang menambahkan lagi masalah dan menjadi umat yang mendamaikan, bukan yang mengeruhkan lagi keadaan.

Oleh itu, ahli-ahli IKRAM di seluruh negara perlu berperanan secara berkesan dalam membantu menenteramkan keadaan negara hari ini.

Antara peranan yang boleh dimainkan oleh ahli-ahli IKRAM sama ada di peringkat negeri atau kawasan adalah dengan mengambil langkah proaktif untuk berkomunikasi serta mewujudkan persefahaman dengan pemimpin agama-agama setempat sebagai langkah pencegahan daripada berlakunya isu-isu lanjutan yang boleh membawa kepada ketegangan agama dan kaum.

Ahli-ahli IKRAM juga diseru untuk bersama-sama menenteramkan keadaan di media sosial seperti Facebook dan Twitter melalui kata-kata, nasihat dan seruan yang berhikmah serta penyebaran berita yang benar sahaja dalam memastikan segala usaha provokasi yang boleh membawa kepada ketegangan kaum dan agama dalam negara ini dapat dielakkan.

Ini selaras dengan saranan oleh YAB Perdana Menteri dan YB Menteri Dalam Negeri semasa menyampaikan ucapan di Dewan Rakyat pada pagi ini yang menyeru agar semua rakyat menjayakan usaha untuk mengekalkan keamanan dan keharmonian negara selari dengan semangat “Negara kita tanggungjawab kita”.

IKRAM juga menghargai jaminan yang dibuat oleh Perdana Menteri di Parlimen bahawa tindakan tegas mengikut undang-undang akan diambil kepada pihak yang bertanggungjawab.

Justeru itu, IKRAM komited untuk bersama-sama dengan masyarakat dalam memelihara dan mempertahankan keharmonian rakyat Malaysia berbilang kaum dan agama yang telah dibina selama ini ke arah menjadikan Malaysia sebagai sebuah negara yang rahmah untuk semua.

Dr Hj Mohd Parid Sheikh AhmadPresidenPertubuhan IKRAM Malaysia


Akhlak dalam berkomunikasi

Peranan perasaan serta fikiran sangat penting dan kedua-dua anasir itu mempunyai kaitan langsung dengan niat sesuatu komunikasi itu disampaikan.

Bila kita perhatikan apa yang berlaku dalam kehidupan, kita akan sedar bahawa perasaan dan fikiran juga boleh disampaikan dan dikomunikasikan antara seorang individu dengan individu yang lain, atau daripada satu kelompok manusia kepada satu kelompok manusia yang lain.

Misalannya, idea yang meyakinkan boleh berpindah-pindah sebagai satu fikrah dalam kalangan banyak insan. Begitu juga perasaan boleh berpindah antara individu dengan individu, antara individu dengan kelompok dan antara kelompok dengan kelompok.

Lihat saja bagaimana diri kita dikesani oleh orang yang sedang meratap dengan penuh hiba dalam suasana perkabungan. Sebaliknya, kita juga mudah dijangkiti oleh perasaan kumpulan orang yang sedang berbahagia dan dihiburkan lelucon yang dihamburkan oleh seorang pelawak.

Komunikasi yang berlaku antara individu dengan individu lain atau komunikasi sesama ahli dalam sesuatu kumpulan, mudah difahami oleh sesiapa saja. Maklum balas, pandangan, maklumat serta ilmu yang dikongsi bersama juga merupakan satu suasana yang biasa kita temui.

Satu lagi jenis komunikasi yang senang kita abaikan ialah komunikasi yang berlaku dalam diri. Keadaan bertafakur dan berzikir adalah misalan paling baik yang menunjukkan manusia boleh berkomunikasi dalam dirinya tanpa memerlukan langsung pertolongan orang lain.

Tidak lengkap rasanya jika tidak ditulis tentang peranan akhlak dan sikap kerapian dalam komunikasi. Sikap memastikan dulu kesahihan berita yang merunsingkan adalah prinsip tabayun atau penentuan kejelasan tentang sesuatu perkara.

Langkah itu sangat diperlukan supaya kekeliruan serta pendustaan tidak berlaku dalam kehidupan. Ia bertepatan dengan maksud ayat al-Quran:

“Wahai orang-orang yang beriman! Jika datang kepada kamu seorang fasik membawa sesuatu berita, maka tentukanlah kebenarannya, supaya kamu tidak menimpakan sesuatu kaum dengan perkara yang tidak diingini dengan sebab kejahilan kamu sehingga menjadikan kamu menyesali apa yang kamu telah lakukan.” (Al-Hujurat: 6)

Amaran ALLAH SWT kepada para pendusta amat jelas dalam maksud ayat al-Quran berikut:

“Sesungguhnya yang mengada-adakan pendustaan hanyalah orang-orang yang tidak beriman kepada ayat-ayat ALLAH dan mereka itulah para pendusta.” (An-Nahl: 105)

Daripada apa yang dapat kita tafakurkan daripada makna ayat-ayat al-Quran serta hadis-hadis yang sahih, akhlak yang mulia sangat penting dalam kita berkomunikasi. Sehubungan dengan itu, prinsip tabayun wajib dihayati oleh individu dan masyarakat yang mahukan kebenaran hidup melata dalam negara dan dunia.

Dalam dunia penyampaian maklumat kini, kebenaran bercampur aduk dengan kebatilan. Masyarakat menghadapi masalah untuk membezakan antara penulis media sosial yang mencari kebenaran dengan golongan penulis yang memesongkan kebenaran.

Soldadu maya yang menjadi tentera upahan sanggup menulis apa saja bahan sampah dan kepalsuan asalkan ia dibayar menurut kemahuan nafsunya.

Begitu juga penulis surat layang yang takut menzahirkan namanya tapi sanggup melakar angkara asalkan ia berasa puas. Pada hakikatnya, kepuasan yang hakiki tidak pernah hinggap lama dalam hayat para pembuat onar.

Kepuasan hanya hinggap sebentar, menyentuh dirinya sekejap kemudian terbang menghilang. Maka si pembuat fasad hanya rasa seronok tapi untuk sejenak saja.

Hanya para pejuang kebenaran saja yang dapat mengecapi kebahagiaan yang boleh bertahan lama hinggalah ke akhir hayat. Walaupun mereka diseksa dan dibunuh, kemuliaan hayat mereka menjadi teladan sepanjang masa. Itulah kebahagiaan yang berkekalan hingga akhirat.

Maka, sama-samalah kita menggunakan komunikasi yang baik dan betul untuk menyeru kebaikan dan menolak segala bentuk kemungkaran. Jadilah kita soldadu kebenaran dan pembangun tamadun insan.

Profesor Datuk Dr Mohamed Hatta ShaharomPengerusi Yayasan Ikram Malaysia

Artikel ini telah diterbitkan oleh Sinar Harian pada 17 Julai 2019.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Pada hari ini, Pertubuhan IKRAM Malaysia mengadakan Seminar ‘Lelaki Hebat Keluarga Cemerlang’ dengan kerjasama Lembaga Penduduk dan Pembangunan Keluarga Negara (LPPKN) dan Jabatan Kehakiman Syariah Malaysia (JKSM). Seminar ini adalah sebahagian daripada sambutan bulan November sebagai  Bulan Keluarga Kebangsaan yang bertemakan “Kita Jaga Keluarga”.

Seminar ini bertujuan (1) mengiktiraf dan menuntut penglibatan lelaki dalam urusan rumahtangga dan pendidikan anak-anak untuk menjamin kesejahteraan individu, memantapkan dan mengukuhkan institusi keluarga dan masyarakat; (2) menyebarluaskan konsep lelaki sebagai hero atau super hero dalam keluarga; (3) mewujudkan kerjasama dengan semua pemegang taruh yang terlibat bagi menentukan langkah-langkah yang boleh dilakukan untuk meningkat advokasi memperkasakan peranan lelaki dalam pembangunan keluarga.

Seminar ini dilaksanakan secara maya mengambil kira kekangan Perintah Kawalan Pergerakan Bersayarat (PKPB). Program setengah hari ini dirasmikan oleh YBrs Tuan Haji Abdul Shukur bin Abdullah, Ketua Pengarah LPPKN dengan penampilan tiga pembentang hebat dan banyak pengalaman dalam usaha membangun keluarga sejahtera di negara ini.

YAA Dato’ Dr Mohd Naim Mokhtar, Ketua Hakim Syariah Malaysia akan membincangkan topik ‘Lelaki Pemimpin dan Pelindung Keluarga’; Prof Dr Suresh Kumar A/L P Govind, seorang ahli Lembaga Pengarah LPPKN mengupas topik ‘Lelaki Kunci Kebahagian Keluarga’; manakala Prof Datuk Dr Harlina Halizah Hj Siraj yang merupakan Pengarah Pusat Citra UKM pula membincangkan topik “ Lelaki dan Wanita, Sokong Menyokong Bina Keluarga”. Perbincangan forum antara ketiga-tiga penceramah ini dikendalikan oleh personaliti terkenal Da’i Azam Al-Kankari yang juga  seorang pendakwah.

Seminar ini adalah antara usaha pendidikan masyarakat Pasukan Advokasi Keluarga Rahmah, Pertubuhan IKRAM Malaysia melalui kempennya iaitu Kempen ‘Lelaki Hero Keluarga (LHK)’. Seminar ini adalah kesinambungan kepada program ‘Sembang Santai Hero Keluarga Rahmah’ yang telah diadakan pada 15 Disember 2019 di mana kempen ini telah dilancarkan dengan nama ‘Hero Keluarga Rahmah’ sebelum berlakunya penjenamaan semula kepada kempen LHK.

Antara tujuan utama kempen ini adalah untuk memberi kesedaran akan kepentingan kaum lelaki memainkan peranan pentingnya sebagai pemimpin dan pelindung kepada keluarga seperti yang disarankan dalam surah An-Nisaa’ ayat 34 yang bermaksud: “Kaum lelaki itu adalah pemimpin bagi kaum wanita…”.

Pembangunan negara yang pesat telah menghasilkan pelbagai manfaat termasuklah peningkatan ke tahap yang membanggakan bagi struktur keluarga dan gaya hidup keluarga di Malaysia.

Pelancaran Dasar Keluarga Negara (2011) serta Inisiatif Strategik Perubahan dalam Program Transformasi Kebangsaan (2010) meletakkan sasaran peningkatan bilangan pekerja wanita terutama di bahagian pembuat keputusan dan menjanjikan sokongan bersistem untuk penjagaan anak-anak dan ahli keluarga lain supaya menggalakkan wanita berkerjaya dan membantu pembangunan keluarga yang sejahtera.

Namun pembangunan juga membawa kepada beberapa perubahan sampingan dan cabaran yang kritikal, termasuk nilai murni yang kian terhakis dalam kehidupan berkeluarga, ketidakstabilan emosi dan ekonomi keluarga, impak perceraian, gejala sosial dan keganasan rumahtangga yang semakin meruncing.

Berdasarkan statistik Polis Diraja Malaysia (PDRM), sebanyak 23,212 kes keganasan rumah tangga yang melibatkan wanita sebagai mangsa dilaporkan sejak 2010 hingga Mac 2017. Data daripada Jabatan Statistik Malaysia menunjukkan bahawa kes keganasan rumah tangga adalah sebanyak 69,978 kes dari tahun 2010 sehingga Mei 2018. Manakala bagi kes penderaan kanak-kanak yang dilaporkan kepada Jabatan Kebajikan Masyarakat untuk tempoh 2010 hingga 2016 pula adalah sebanyak 28,365 kes.

Kajian telah menunjukkan bahawa penglibatan lelaki atau bapa dalam kerja jagaan harian, memberikan manfaat bukan sahaja kepada semua ahli keluarga malahan pada diri mereka sendiri. Penjagaan bersama (shared caregiving) ini bermanfaat bagi lelaki dalam aspek fizikal, mental, kesihatan seksual dan pengurangan ‘risk-taking‘ serta ini menjadikannya sumber kebahagian dan kesejahteraan keluarga.

Keterlibatan bapa adalah baik untuk kesihatan mental dan fizikal wanita, hubungan suami isteri dan dikaitkan dengan pengurangan kadar keganasan terhadap wanita. Keterlibatan bapa juga adalah baik untuk anak-anak, iaitu mempunyai impak positif terhadap anak lelaki dan perempuan, di mana anak perempuan diperkasakan dan lelaki berfikiran positif tentang pandangan mereka dan tanggungjawab mereka terhadap wanita. Anak mereka mempunyai pencapaian akademik yang baik, kemahiran sosial dan kognitif, harga diri yang tinggi, kurang masalah tingkah laku dan toleran tinggi terhadap stres.

Pertubuhan IKRAM Malaysia mengajak semua warga Malaysia untuk bersama-sama:

1. Memberi kesedaran dan pendidikan kepada pentingnya peranan dan sokongan lelaki sebagai ketua dan pelindung keluarga; serta sebagai rakan kongsi bagi wanita dalam membangunkan satu institusi keluarga yang utuh. Keutuhan keluarga ini seterusnya dapat membangunkan satu masyarakat yang sihat dan sejahtera seterusnya dapat menghasilkan kemajuan dan kemakmuran kepada negara.

2. Menzahirkan sokongan terhadap usaha-usaha NGO bagi mengembalikan keutuhan institusi keluarga. Antaranya adalah kempen Pertubuhan IKRAM Malaysia iaitu kempen LHK ini bagi mempromosikan peranan mulia lelaki sebagai seorang anak, abang atau adik, bapa, bapa saudara dan seorang datuk dalam membangun keluarga yang harmoni dan sihat.

Pertubuhan IKRAM Malaysia mengucapkan setinggi-tinggi penghargaan kepada pihak LPPKN dan JKSM yang telah sudi bekerjasama dalam menjayakan seminar ini. Semoga usaha ini dapat diteruskan pada masa akan datang agar tercapai matlamat menghasilkan keluarga sejahtera bagi menuju kepada pembangunan masyarakat dan negara Malaysia yang progresif dan maju.

Haji Nahar Md Nor
Ketua
Pasukan Advokasi Keluarga Rahmah
(Ahli Jawatankuasa Pusat)
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…